Diari Oficial de la Generalitat Valenciana


Sumari del DOGV 9245, del 29-12-2021 (2021/12681)

RESOLUCIÓ de 22 de desembre de 2021, del conseller d'Economia Sostenible, Sectors Productius, Comerç i Treball, per la qual s'aproven les bases reguladores i es convoquen, mitjançant tramitació anticipada, les subvencions destinades al finançament de les inversions del component 23 «Noves polítiques públiques per al mercat de treball dinàmic, resilient i inclusiu», inversió 2 (Ocupació Dona i transversalitat de gènere en les polítiques públiques de suport a l'activació per a l'ocupació), en el qual s'incardina el Programa de suport a dones en els àmbits rural i urbà, dins del Pla de recuperació, transformació i resiliència (CID 343).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9245

Data del DOGV
:   29-12-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/12559


Data del document
:   22-12-2021

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

RESOLUCIÓ de 22 de desembre de 2021, del conseller d'Economia Sostenible, Sectors Productius, Comerç i Treball, per la qual s'aproven les bases reguladores i es convoquen, mitjançant tramitació anticipada, les subvencions destinades al finançament de les inversions del component 23 «Noves polítiques públiques per al mercat de treball dinàmic, resilient i inclusiu», inversió 2 (Ocupació Dona i transversalitat de gènere en les polítiques públiques de suport a l'activació per a l'ocupació), en el qual s'incardina el Programa de suport a dones en els àmbits rural i urbà, dins del Pla de recuperació, transformació i resiliència (CID 343). [2021/12694]  
  
  
L'instrument financer NextGenerationEU, aprovat pel Consell Europeu el 21 de juliol de 2020, inclou, com a element central, el Mecanisme de recuperació i resiliència (MRR), la finalitat del qual és donar suport a la inversió i les reformes en els estats membres per a aconseguir una recuperació sostenible i resilient, al mateix temps que permetrà una sèrie de reformes basades en la justícia social tant a escala nacional com en cogovernança amb les comunitats autònomes amb competències transferides.  
L'Acord del Consell de Ministres de 27 d'abril de 2021 va aprovar el Pla de recuperació, transformació i resiliència per a Espanya (d'ara en avant, PRTR), d'acord amb el que estableix la Decisió d'execució del Consell (Council Implementing Decision'CID) de 13 de juliol de 2021 i amb el Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència.  
El pla esmentat consta de quatre eixos: la transició ecològica, la transformació digital, la cohesió social i territorial i la igualtat de gènere; i aquests eixos orienten les deu polítiques palanca destinades a determinar l'evolució futura del nostre país. Dins de l'eix de promoció de la cohesió social i territorial a Espanya, s'arrepleguen les mesures dirigides a impulsar l'ocupació de qualitat. Labora centra el seu camp d'acció dins del PRTR en dos aspectes principals. Dins de la política palanca VII «Educació i coneixement, formació contínua i desenvolupament de capacitats», es troba el component 19 «Pla nacional de capacitats digitals (digital skills)». Labora desenvolupa accions de la inversió tres «Capacitats digitals per a persones desocupades per a impulsar l'emprenedoria i el desenvolupament rural i reduir la bretxa de gènere». D'altra banda, la política palanca VIII engloba la «Nova economia de les cures i polítiques d'ocupació», dins de la qual s'enquadra el component 23 «Noves polítiques públiques per a un mercat de treball dinàmic, resilient i inclusiu». A través d'aquest component (que inclou 11 reformes i 7 inversions) es pretén corregir els desequilibris del mercat laboral, agreujats per la caiguda d'activitat derivada de l'emergència sanitària. En concret, Labora desenvolupa accions per concurrència competitiva en la inversió 1 d'aquest component «Ocupació jove, primeres experiències professionals en les administracions públiques», en la inversió 2 «Inversió ocupació dona, suport a dones en els àmbits rural i urbà» i en la inversió 4 «Nous projectes territorials per al reequilibri i l'equitat: col·lectius vulnerables» i «Nous projectes territorials per al reequilibri i l'equitat: emprenedoria i microempreses».  
  
A l'efecte de la present resolució, interessa l'esmentada inversió 2, «Ocupació Dona i transversalitat de gènere en les polítiques públiques de suport a l'activació per a l'ocupació», en la qual s'incardina el Programa de suport a dones en els àmbits rural i urbà, del component 23 del PRTR, ja que es pretén millorar la capacitació de les dones en les àrees rurals i urbanes, és a dir, sensibilitzar-les per a incrementar la seua participació en l'activitat econòmica de la seua zona, fet que comportarà oferir oportunitats d'orientació i formació i l'assessorament en els àmbits ecològic-verd i digital-tecnològic. Per a aconseguir aquest objectiu es pretén subvencionar la realització d'itineraris individualitzats i personalitzats d'inserció, a dones en els àmbits rural i urbà, inscrites en els Espai Labora de la Comunitat Valenciana, que en data 29.08.2021 arriben a la xifra de 347.447 a la Comunitat Valenciana, fet que suposa el 59,28 % del total de persones desocupades inscrites en aquest àmbit territorial, percentatge que es pretén reduir, i són beneficiàries de les ajudes diferents entitats de l'Administració local.  
  
La dimensió local de la política d'ocupació (consagrada per l'article 4 del text refós de la Llei d'ocupació, aprovat pel Reial decret legislatiu 3/2015, de 23 d'octubre) contribueix a l'objectiu de política de cohesió econòmica, social i territorial de la Unió Europea, la finalitat de la qual és reduir les diferències entre els nivells de desenvolupament de les regions i aconseguir el desenvolupament harmoniós del conjunt de la Unió. De la mateixa manera, el desenvolupament de les polítiques d'ocupació en l'àmbit local, que promouen el creixement equilibrat i sostenible de les diferents regions, compleix els Objectius de Desenvolupament Sostenible de l'Agenda 2030, en particular, el huité i el desé: promoure el creixement econòmic sostingut, inclusiu i sostenible, l'ocupació plena i productiva i el treball decent per a tots, i reduir la desigualtat en els països i entre els països, respectivament.  
D'aquesta manera, es contribueix al compliment de l'objectiu 343 de l'annex de la Decisió d'execució del Consell, pel qual s'han de promoure almenys 68 projectes en tot l'Estat.  
L'instrument jurídic, segons el que fixa l'article 23 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, és una resolució de la persona titular de la conselleria competent en matèria d'ocupació i treball. En aquesta resolució es recullen els elements fonamentals que figuren en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la Llei 38/2003, general de subvencions, i el seu desplegament reglamentari en el Reial decret 887/2006, de 21 de juliol, els articles 76 a 79 del qual habiliten l'ús del règim de mòduls de cara a la concessió i la justificació de les ajudes.  
  
La resolució indica que les resolucions de concessió es dictaran per ordre de presentació de sol·licituds, una vegada realitzades les comprovacions de concurrència de l'actuació subvencionable i el compliment de la resta de requisits exigits, fins a l'esgotament del crèdit pressupostari assignat en la convocatòria.  
També s'ha tingut en compte el que estableix el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència, o l'Ordre HFP/1030/2021, de 29 de setembre, per la qual es configura el sistema de gestió del PRTR. Igualment, l'Ordre TES/1121/2021, d'11 d'octubre, per la qual s'estableixen les bases reguladores per a la concessió de subvencions públiques destinades al finançament del Programa de suport a dones en els àmbits rural i urbà en el marc del Pla de recuperació, transformació i resiliència.  
En el projecte de pressupostos de la Generalitat per a l'exercici 2022 figura en el capítol IV del subprograma 322.91 MRR Pla de recuperació, transformació i resiliència, la línia de subvenció S8968000, amb una dotació adequada i suficient per a finançar aquestes ajudes.  
  
D'acord amb el que disposa l'article 23 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, en relació amb l'article 160.4 b de la Llei 1/2015, de 6 de febrer de la Generalitat, d'hisenda pública, del sector públic instrumental i de subvencions, i després d'haver-hi emés un informe l'Advocacia de la Generalitat, així com la Intervenció Delegada en Labora de la Intervenció General, resolc  
  
Primer. Convocatòria  
Es convoquen, per a l'exercici 2022, dins del marc del Mecanisme de recuperació i resiliència (en avant, MRR), i del Pla de recuperació, transformació i resiliència ?dona urbana i rural?, objecte de finançament mitjançant els recursos financers derivats de l'instrument europeu de recuperació (NextGenerationEU), subvencions del Programa de suport a dones en els àmbits rural i urbà destinades la realització d'itineraris individualitzats i personalitzats d'ocupació integrats per accions de diferent naturalesa, com ara orientació, informació, formació i acompanyament, ajustats al perfil d'ocupabilitat de les dones participants, que hauran d'estar inscrites com a desocupades en els Espai Labora de la Comunitat Valenciana.  
  
  
Segon. Finançament  
1. Aquestes subvencions es finançaran amb càrrec al capítol IV, codi de la línia S8968000, corresponent a fons MRR (C23.I2), del subprograma 322.91, per a l'exercici 2022 per un import global màxim de 5.030.860 ?, del pressupost de despeses de LABORA, Servei Valencià d'Ocupació i Formació (d'ara en avant, Labora) amb fons transferits pel Servei Públic d'Ocupació Estatal (SEPE), en el marc dels fons europeus procedents del Mecanisme de recuperació i resiliència i dins del Pla de recuperació, transformació i resiliència. A aquest efecte s'habilitaran les corresponents sublínies pressupostàries.  
  
2. La quantia total màxima establida en aquesta convocatòria, donat el caràcter anticipat de la tramitació, té un caràcter estimat fins a l'aprovació dels pressupostos de la Generalitat per a l'exercici de 2022. Per aquest motiu, l'emissió de les resolucions de concessió de subvencions queda condicionada a l'existència de crèdit adequat i suficient en la Llei de pressupostos de la Generalitat que resulte aprovada per a l'esmentat exercici econòmic.  
3. La dotació pressupostària es distribuirà territorialment per províncies, amb caràcter estimatiu, de manera proporcional al nombre de dones inscrites com a desocupades en Labora. Per tot això, en l'annex I d'aquesta resolució s'efectua la distribució provincial del crèdit.  
  
En cada província es tindrà en compte el següent:  
a) El 35 % del pressupost es destinarà les corporacions locals i les entitats vinculades a aquestes o dependents d'aquestes, així com les entitats locals supramunicipals i pactes territorials per a l'ocupació i el desenvolupament local de la Comunitat Valenciana que estiguen reconeguts per la Generalitat Valenciana, que atenguen preferentment dones residents en municipis amb una població inferior a 5.000 habitants.  
b) El 65 % restant, a les corporacions locals i les entitats vinculades a aquestes o dependents d'aquestes, així com les entitats locals supramunicipals i pactes territorials per a l'ocupació i el desenvolupament local de la Comunitat Valenciana que estiguen reconeguts per la Generalitat Valenciana, que atenguen preferentment dones residents en municipis amb una població entre 5.000 i 50.000 habitants.  
En el cas que, una vegada examinades totes les sol·licituds presentades, quede crèdit sense assignar d'acord amb la distribució percentual establida en els paràgrafs anteriors, es podran variar els imports previstos inicialment a fi de reassignar o redistribuir el crèdit sobrant entre qualsevol dels dos apartats anteriors, tot això sense necessitat d'establir una nova convocatòria (article 55.4 del reglament de l'LGS).  
  
4. La Direcció General de Labora, mitjançant una resolució que es publicarà en el Diari Oficial de la Generalitat Valenciana (d'ara en avant, DOGV) i sense necessitat d'obrir un nou termini de presentació de sol·licituds, podrà incrementar les dotacions econòmiques previstes inicialment, segons el que s'estableix en l'article 58.5 del Reglament de l'LGS, aprovat pel Reial decret 887/2006, de 21 de juliol. Igualment, la dotació podrà incrementar-se si concorre algun dels supòsits que preveu l'article 11.2 del Decret 77/2019, de 7 de juny, del Consell, de regulació del procediment de gestió econòmica de la Generalitat.  
  
En tot cas, aquest increment de crèdit previst en aquest punt queda condicionat a la declaració de disponibilitat del crèdit, que s'haurà de publicar en el DOGV.  
En aplicació de l'article 11.6 del Decret 77/2019, els eventuals augments sobrevinguts en el crèdit disponible possibilitaran que es dicten noves resolucions de concessió per a les sol·licituds que, malgrat complir tots els requisits, hagen sigut denegades per esgotament d'aquest.  
  
La publicitat a què fan referència els apartats 4 i 6 del decret esmentat no implicarà l'obertura d'un termini per a presentar noves sol·licituds ni l'inici de nou còmput de termini per a resoldre.  
5. El text de la present resolució es traslladarà a la Base de dades nacional de subvencions, així com la informació requerida en la base de dades esmentada, d'acord amb el que estableix l'article 20.8 de la Llei 38/2003, de 17 de novembre, i el Reial decret 130/2019, de 8 de març, pel qual es regula la Base nacional de subvencions i la publicitat de les subvencions i altres ajudes públiques.  
6. Els fons disponibles per a executar la subvenció regulada en la present resolució respectaran el compliment de les obligacions derivades de l'etiquetatge climàtic (01-Contribució a les competències i ocupacions verdes) i etiquetatge digital (108-Suport al desenvolupament de les capacitats digitals) assignat al Programa de suport a les dones en els àmbits rural i urbà. En tot cas, no resultaran finançables els projectes que no complisquen l'etiquetatge verd i digital que estableix el Pla de recuperació, transformació i resiliència.  
  
  
Tercer. Objecte  
1. La present resolució té per objecte establir les bases reguladores i convocar les subvencions del Programa de suport a dones en els àmbits rural i urbà d'acord amb la dotació pressupostària que s'assigne a aquest fi, inclosa en el Pla de recuperació, transformació i resiliència, aprovat pel Consell de Ministres el 27 d'abril de 2021, i per la Decisió d'execució del Consell relativa a l'aprovació de l'avaluació del pla de recuperació i resiliència d'Espanya (Council Implementing Decision'CID), de 13 de juliol de 2021.  
2. Serà objecte de les subvencions regulades en la present resolució l'atenció personalitzada a les dones desocupades d'àrees rurals i urbanes participants en itineraris individualitzats i personalitzats d'ocupació que combinen accions de diferent naturalesa, com ara orientació laboral, seguiment, informació, formació preferentment per a l'adquisició d'habilitats i competències digitals i d'economia verda o transició ecològica, facilitació de la inserció laboral i acompanyament en l'ocupació, i tinguen per objecte la seua capacitació i inserció laboral, en els àmbits que s'estableixen en la present resolució, enfortint alhora la igualtat efectiva i la no discriminació en l'accés a l'ocupació, inscrites en els Espai Labora de la Comunitat Valenciana.  
  
  
Quart. Àmbit d'aplicació  
1. L'àmbit d'aplicació de la present resolució s'estén a tot el territori de la Comunitat Valenciana.  
2. Aquesta resolució regula i estableix les bases per a la concessió de subvencions del Programa de suport a dones en els àmbits rural i urbà, que constitueix una actuació inclosa en la inversió 2 «Ocupació Dona i transversalitat de gènere en les polítiques públiques de suport a l'activació per a l'ocupació», compresa en el component 23 «Noves polítiques públiques per a un mercat de treball dinàmic, resilient i inclusiu» del Pla de recuperació, transformació i resiliència (en avant, PRTR).  
Les presents subvencions es finançaran mitjançant els recursos financers derivats de l'instrument europeu de recuperació (NextGenerationEU), a través del Mecanisme de recuperació i resiliència establit pel Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència. A la tramitació i la concessió d'aquestes subvencions finançables amb fons europeus els serà aplicable el que preveu el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència.  
  
Així mateix, les subvencions regulades en aquesta resolució estan subjectes, en tot cas, al compliment, l'execució i la realització dels objectius i les fites que fixa el Pla de recuperació, transformació i resiliència, i estaran sotmeses a la plena aplicació dels procediments de gestió i control que s'establisquen per al Mecanisme de recuperació i resiliència i la resta de normativa de la Unió Europea aplicable a la gestió, el seguiment i el control que s'establisca per al Pla de recuperació, transformació i resiliència, així com les específiques relatives a la informació i la publicitat, la verificació i altres imposades per la normativa de la Unió Europea, l'aplicació de les quals serà de compliment obligat.  
  
3. Les ajudes previstes en la present resolució reuneixen les condicions per a qualificar-se com a subvenció i es troben subjectes a la normativa vigent relativa al Mecanisme de recuperació i resiliència (del Reglament (UE) 2021/241, del Parlament Europeu i del Consell, de 12.02.2021), al Pla de recuperació, transformació i resiliència (aprovat pel Consell de Ministres de 27.04.2021 i la Comissió Europea el 16.06.2021), a la Llei 38/2003, de 17 de novembre, general de subvencions, la seua normativa de desplegament i la resta de normativa aplicable.  
4. Aquestes ajudes no constitueixen una ajuda d'estat en els termes previstos en els articles 107 i 108 del Tractat de funcionament de la Unió Europea (TFUE), perquè concedir-les no falseja ni amenaça de falsejar la competència per a afavorir determinades empreses o produccions, ja que les entitats beneficiàries de les subvencions són administracions públiques per a la prestació de serveis d'orientació, formació i assessorament laboral, i perquè així s'estableix en el PRTR.  
  
Cinqué. Entitats beneficiàries i requisits  
1. Podran ser beneficiàries de les ajudes les entitats locals, incloent-hi les corporacions locals, els consells comarcals, les mancomunitats o les entitats territorials, així com els seus organismes autònoms i les entitats amb competències en matèria de polítiques actives d'ocupació, desenvolupament local i promoció de l'ocupació, dependents o assimilades a aquelles, la titularitat dels quals corresponga íntegrament a aquestes entitats locals o les seues corporacions, preferentment, amb una població inferior a 5.000 habitants i, si és el cas, de fins a 50.000 habitants. Aquestes entitats s'obligaran a realitzar el projecte d'inserció laboral amb dones desocupades descrit en el resolc primer de la present resolució i assegurar-se que les persones participants acaben els itineraris corresponents.  
També podran ser-ne beneficiaris els pactes territorials per a l'ocupació i el desenvolupament local de la Comunitat Valenciana que estiguen reconeguts per la Generalitat Valenciana.  
Si l'entitat beneficiària és supramunicipal o es tracta d'un acord o pacte territorial, l'àmbit d'actuació de l'entitat serà la totalitat del territori que abasta.  
En tot cas, els membres o entitats associades constitutives de l'entitat beneficiària es comprometran formalment a efectuar la totalitat o una part de les activitats que fonamenten la concessió de la subvenció, en nom de l'entitat mencionada i per compte d'aquesta, i tindran igualment la consideració d'entitat beneficiària si compleixen els requisits i les condicions establits en aquesta resolució, d'acord amb el que estableix article 11.2 de la Llei 38/2003, de 17 de novembre, general de subvencions. També hauran de designar un membre com a representant de l'entitat associada davant de l'Administració a l'efecte de la sol·licitud, execució i justificació de les ajudes. Només podrà presentar la sol·licitud una de les entitats subscriptores de l'instrument constitutiu de l'entitat.  
  
Per a l'admissió de la sol·licitud caldrà aportar els corresponents acords del ple de la corporació o l'òrgan representatiu de l'entitat corresponent i, si és cas, els convenis interadministratius o els documents jurídics en els quals es regulen i s'assumisquen expressament els compromisos assumits per al desenvolupament de l'objecte de les ajudes.  
  
2. Són requisits que hauran de complir les entitats beneficiàries els següents:  
a) Tindre implantació física a la Comunitat Valenciana.  
b) No trobar-se en alguna de les circumstàncies que estableix l'article 13, apartats 2 i 3, de la Llei general de subvencions. Aquesta circumstància s'acreditarà amb una declaració responsable i haurà de prolongar-se durant tot el temps d'execució del programa.  
c) Complir la normativa sobre integració de les persones amb discapacitat, excepte les que estiguen exemptes d'aquesta obligació, d'acord amb el que estableix el Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social. Aquest requisit s'acreditarà amb una declaració responsable.  
d) Ser coneixedores que el finançament d'aquesta ajuda prové del Mecanisme de recuperació i resiliència de la Unió Europea, per la qual cosa assumeix totes les obligacions derivades del Reglament (UE) 2021/241, del Parlament Europeu i del Consell, de 12 febrer de 2021, pel qual s'estableix el Mecanisme de recuperació i resiliència, i la resta de normes comunitàries o nacionals aplicables a aquest finançament. Aquesta circumstància s'acreditarà amb una declaració responsable.  
  
Sisé. Obligacions de les entitats beneficiàries  
A més de les establides en els articles 13 i 14 de l'LGS i la resta de la normativa aplicable, són obligacions de les entitats beneficiàries les següents:  
1. Dur a terme l'activitat que fonamenta la concessió de la subvenció.  
2. Portar un compte separat de la subvenció concedida, per a la qual cosa hauran d'obrir els subcomptes d'ingressos i despeses que calguen de cada acció subvencionada, i assignar en els subcomptes de despeses, si és el cas, la part corresponent de despeses comunes imputada a l'acció subvencionada. En cas d'entitats subjectes a comptabilitat pública, cal adequar aquesta obligació als sistemes de comptabilització corresponents.  
3. A l'efecte de complir les actuacions de comprovació, i d'acord amb el que estableixen els articles 22.2 del Reglament (UE) 2021/241, del Parlament Europeu i del Consell, de 12 de febrer de 2021, i l'article 132 del Reglament (UE Euratom) 2018/1046, del Parlament Europeu i del Consell, de 18 de juliol de 2018, sobre normes financeres aplicables al pressupost general de la Unió, les entitats beneficiàries de les subvencions, com a perceptores finals dels fons del Mecanisme de recuperació i resiliència, hauran de conservar els documents justificatius, les dades estadístiques i la resta de la documentació relacionats amb el finançament d'aquestes ajudes, així com els registres i documents, en format electrònic i durant un període de 5 anys des que s'haja abonat el saldo de l'operació financera, o durant un període de 3 anys quan l'import de la subvenció siga inferior a 60.000 euros, en els termes previstos en l'article 132 del Reglament (UE Euratom) 2018/1046.  
  
4. Disposar d'adreça electrònica habilitada, per a la tramitació dels expedients de subvenció, així com per a efectuar qualsevol comunicació amb l'Administració pública i en particular amb Labora, vàlida per a enviar i rebre comunicacions i notificacions. Qualsevol canvi en aquesta adreça s'haurà de notificar a la direcció territorial corresponent de Labora.  
5. No percebre cap quantitat per part de les persones destinatàries de les diferents accions.  
6. Donar visibilitat a l'origen dels fons rebuts fent constar «Finançat per la Unió Europea-NextGenerationEU» per a les actuacions finançades amb les subvencions que regula la present resolució i en la documentació i els mitjans de difusió de les accions subvencionades.  
  
Hauran de complir les obligacions de publicitat imposades per la normativa nacional i de la UE que siga aplicable i incorporar, a més dels logos i els emblemes de la Generalitat, l'emblema i la referència als fons que financen l'actuació i que apareixen en l'annex II de la present resolució, tant en el material, la cartelleria, els fullets i la pàgina web com en qualsevol altre mitjà de difusió que s'utilitze, tot això en relació amb el resolc trenta-dosé d'aquesta resolució.  
7. Mecanitzar, en les aplicacions informàtiques que Labora posarà a la disposició de les entitats, les accions d'orientació del corresponent itinerari individualitzat i personalitzat en el termini de 10 dies des de la data en què s'hagen fet, i les accions formatives a partir dels 10 dies de l'inici del curs (alta i inici del curs, persones participants i personal docent). En el desenvolupament del curs es gravaran les variacions, altes i baixes de les persones participants i docents, així com la finalització de l'acció formativa.  
Abans de mecanitzar la primera acció (entrevista de diagnòstic) es procedirà a obrir, en l'aplicació corresponent, l'itinerari individualitzat i personalitzat d'ocupació, el qual haurà de romandre obert fins que s'acabe l'itinerari (data en la qual es registra l'última acció).  
  
També hauran d'introduir la informació que es requerisca en qualsevol altra aplicació que s'habilite a aquest efecte, fins i tot de l'Administració general de l'Estat, si és el cas.  
Les entitats beneficiàries hauran d'obtindre l'accés a les aplicacions informàtiques a través del lloc web de Labora (Entitats - Aplicacions).  
  
L'accés a les aplicacions s'autoritzarà simultàniament a la validació del personal tècnic proposat per a la realització d'aquestes accions.  
  
8. Les accions d'orientació de l'itinerari individualitzat i personalitzat d'ocupació podran executar-se amb metodologia pròpia, que haurà d'aprovar Labora. Per a això, les entitats hauran de presentar, juntament amb la sol·licitud de subvenció, una memòria explicativa d'aquesta. En aquest cas, l'entitat haurà de proposar la convergència de les accions realitzades amb el catàleg d'accions d'orientació de Labora i introduir els codis que més s'adeqüen al contingut d'aquestes.  
  
9. Elaborar un expedient individual per a cada una de les persones participants que recollirà totes les accions en les quals participen i que es començarà a elaborar des del primer moment en què la persona inicie el programa. A cada expedient se li assignarà un número identificatiu correlatiu als altres expedients.  
El contingut d'aquest expedient serà el següent:  
a) Fitxa de l'entrevista de diagnòstic individualitzat i elaboració del perfil.  
b) Disseny de l'itinerari individualitzat i personalitzat d'ocupació.  
c) Compromís personal de participació en l'itinerari individualitzat i personalitzat d'ocupació, subscrit pel personal tècnic orientador i la persona participant en l'itinerari.  
d) Llista de totes les accions rebudes per cada persona participant, agrupades per dates, hores i tipus d'acció, codi identificador i denominació, amb la identificació del personal tècnic orientador que les ha impartides.  
e) Fitxes de control de l'assistència de la persona participant a cada acció individual, signada tant per la persona participant com pel personal tècnic orientador que les haja impartides amb la indicació del DNI/NIE, amb els corresponents codis de l'acció i les denominacions d'aquesta, la data i la duració, l'hora d'inici i de finalització.  
Igualment, la relació de les accions grupals i accions formatives a les quals haja assistit la persona participant, amb els mateixos requeriments del paràgraf anterior.  
10. En tota la informació o publicitat que s'efectue de l'activitat o objecte de la subvenció s'utilitzarà llenguatge inclusiu.  
11. Comunicar a l'òrgan instructor l'obtenció d'altres subvencions, ajudes, ingressos o recursos per a finançar les mateixes activitats i finalitats subvencionades en aquesta resolució, procedents de qualssevol altres administracions o entitats públiques o privades, autonòmiques, nacionals o de la UE. Aquesta comunicació s'haurà d'efectuar tan prompte com es conega el fet, com també s'haurà d'acreditar documentalment l'import, procedència i aplicació de les dites ajudes.  
L'entitat no haurà de rebre altres ajudes o subvencions amb càrrec al pressupost de la UE per a la realització o execució d'activitats idèntiques a les subvencionades per aquesta resolució (absència de doble finançament amb càrrec als pressupostos de la UE).  
12. Complir la normativa de protecció de dades de caràcter personal, i adoptar i implementar les mesures de seguretat previstes per la normativa vigent en matèria de protecció de dades. Les entitats establiran les mesures organitzatives i tècniques necessàries per a garantir la seguretat de les dades a les quals accedisca a conseqüència de les actuacions que són objecte d'aquesta resolució. Especialment, adoptaran les mesures adequades per a evitar l'alteració, pèrdua o tractament no autoritzat de les dades esmentades, així com l'accés a aquestes.  
13. Respondre de la correcta aplicació i justificació de la subvenció concedida, d'acord amb el que s'estableix en l'article 14 de l'LGS. Independentment de les funcions de control que corresponen a la Intervenció General de la Generalitat i de la competència sancionadora que correspon a la persona titular de la conselleria competent en matèria d'ocupació, Labora podrà dur a terme les actuacions de verificació i control necessàries per a vetlar per l'execució correcta de les accions objecte de la present resolució.  
14. L'entitat haurà de subscriure una pòlissa d'assegurança d'accident i responsabilitat civil, amb caràcter previ a l'inici de l'itinerari individualitzat i personalitzat d'ocupació, per a garantir que tota persona participant estiga coberta pels riscos que puguen derivar-se de la realització dels itineraris fins que aquests s'acaben i que cobrisca les despeses d'accident in itinere, i que, com a mínim, seran assistència sanitària, defunció per accident, invalidesa absoluta permanent o invalidesa permanent segons barem.  
Es podrà optar per subscriure una pòlissa d'assegurances col·lectiva, amb les indicacions exposades, que cobrisca a totes les persones participants.  
La pòlissa cobrirà els danys que puguen produir les persones participants, de manera que Labora quedarà exonerada de qualsevol responsabilitat sobre aquest tema. La responsabilitat civil davant de tercers es considerarà una despesa relativa a l'execució de les actuacions de l'itinerari.  
15. Reintegrar els fons percebuts d'acord amb el que estableix l'article 37 de l'LGS i aquesta resolució.  
16. D'acord amb el que es preveu en l'article 14 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPACAP), les entitats estaran obligades a relacionar-se amb l'Administració a través dels corresponents mitjans electrònics o telemàtics.  
17. Posar en coneixement de les empreses que la comunicació dels contractes que resulten del present programa, a través de l'aplicació Psfddur@ f l'Espai Labora que corresponga, han de fer constar la indicació «Programa d'ocupació dona rural i urbana. Mecanisme de recuperació i resiliència» en el model existent a aquest efecte.  
En cas d'inserció per compte propi, remetre a la corresponent direcció territorial de Labora el document d'alta en el Règim Especial de Treballadors Autònoms (d'ara en avant, RETA).  
18. Comunicar i certificar mensualment a la corresponent direcció territorial de Labora l'evolució periòdica de les dades que permeten complir les fites i els objectius corresponents, d'acord amb el que es preveu en la present resolució.  
19. Aplicar mesures per a evitar el frau, la corrupció i els conflictes d'interessos a l'hora d'aplicar les subvencions rebudes al finançament de projectes i actuacions.  
20. Complir les obligacions derivades de l'etiquetatge digital (etiqueta 108-Suport al desenvolupament de les capacitats digitals) i verda (etiqueta 01-Contribució a les competències i ocupacions verdes).  
21. Sotmetre's als controls dels òrgans de control i fiscalització de la Comissió Europea.  
22. Incloure les seues dades en una base dades única, d'acord amb el que assenyala l'article 22.2.d del Reglament (UE) 2021/241, del Parlament Europeu i del Consell, de 12 de febrer de 2021.  
23. En relació amb el contingut del resolc trenta-tres, complir les obligacions derivades de no causar un dany significatiu al medi ambient (DNSH).  
24. Abonar les beques i ajudes que corresponguen a les persones participants d'acord amb el que preveu la present resolució.  
25. Declarar que no es troba en cap de les circumstàncies previstes en l'article 34.5 de l'LGS.  
26. D'acord amb l'article 7 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, les entitats beneficiàries actuaran amb transparència, i la promouran per mitjà de la publicitat i la difusió de la informació i l'activitat pública per diferents canals, especialment a través d'internet, en els termes establits en la norma esmentada i en la Llei 19/2013, de transparència, accés a la informació pública i bon govern, de manera que es promoga i es garantisca l'accés de la ciutadania a la informació, tant en format paper com electrònic.  
27. Qualsevol altra establida en la normativa vigent.  
  
Seté. Persones participants  
1. Seran persones participants de les actuacions regulades en la present resolució les dones desocupades inscrites com a demandants d'ocupació en els Espai Labora de la Comunitat Valenciana, abans de l'inici de l'itinerari individualitzat i personalitzat d'ocupació.  
2. El possible accés i tractament de dades de caràcter personal de les persones destinatàries de les accions per part de Labora, Servei Valencià d'Ocupació i Formació, en les seues actuacions d'atorgament, seguiment, control i comprovació, respectarà els drets d'aquestes persones d'acord amb el que es disposa en la Llei orgànica 3/2018, de 5 de desembre, de protecció de dades personals i garantia dels drets digitals.  
  
3. Labora, d'acord amb les seues competències, en l'exercici d'actuacions de concessió de subvencions i el seu seguiment, control i comprovació posterior, no necessitarà cap consentiment exprés per a accedir a dades de caràcter personal de les persones destinatàries de les accions, respectarà sempre el principi de proporcionalitat i es limitarà a les dades que siguen necessàries en cada tràmit. Això sempre respectant els drets de les persones d'acord amb el que es disposa en la Llei orgànica 3/2018, de 5 de desembre, de protecció de dades personals i garantia dels drets digitals.  
Huité. Activitats subvencionables  
1. Les subvencions s'atorgaran per a desplegar el projecte esmentat en el resolc primer de la present resolució i es destinaran a finançar els costos dels itineraris individualitzats i personalitzats d'ocupació de les persones participants, que inclouran accions d'informació, orientació laboral i acompanyament en la cerca d'ocupació, accions formatives, així com, si és el cas, altres accions facilitadores de la inserció laboral, que realitzen les entitats beneficiàries a favor de les persones participants.  
2. Els itineraris individualitzats i personalitzats d'ocupació del projecte que preveu aquesta resolució podran incloure, segons les necessitats detectades de cada persona participant, les actuacions següents:  
a) Diagnòstic d'ocupabilitat i disseny de l'itinerari individualitzat i personalitzat d'ocupació, que, amb un acord previ del personal tècnic amb la persona participant, identificarà les actuacions que les persones participants desenvoluparan al llarg de la seua participació en el programa i vertebrarà l'atenció que se'ls preste, incloent-hi el seu calendari de realització, el seu sistema de seguiment i el resultat de la seua realització respecte de l'evolució de la seua ocupabilitat.  
b) Accions d'orientació laboral (individuals i grupals) i per a facilitar la cerca d'ocupació de les persones participants, incloent-hi actuacions de sensibilització i per al desenvolupament d'aspectes personals per a l'ocupació, i sobre el procés, les tècniques, els recursos i les eines de cerca activa d'ocupació, confecció del currículum i altres actuacions, com informació general sobre el mercat de treball, en matèria d'autoocupació, sobre tendències, oportunitats professionals i alternatives laborals. Així com sessions motivacionals i d'assessorament sobre emprenedoria i economia social.  
Les accions podran fer-se de forma no presencial, a través de mitjans telemàtics i virtuals, sempre que es puga garantir la justificació que l'activitat ha sigut realitzada, amb la signatura de la persona participant.  
  
c) Accions formatives dirigides a millorar l'ocupabilitat de les persones participants, que versaran sobre continguts relacionats amb els àmbits laborals i les activitats professionals assenyalats en el resolc nové d'aquesta resolució, que permeten adquirir coneixements tècnics i habilitats per a exercir un treball, preferentment, en aquests àmbits laborals, o el reciclatge i l'actualització de coneixements, prioritàriament, en els àmbits indicats. La programació d'aquestes accions formatives es troba en el Catàleg d'especialitats formatives del Servei Públic d'Ocupació Estatal.  
d) Incentius a la participació de les dones en el programa o per la seua incorporació laboral quan derive de l'itinerari individualitzat i personalitzat que haja fet amb èxit, pels conceptes, condicions, quanties o trams d'acord amb el que s'estableix en la present resolució.  
  
e) Prospecció del mercat laboral del territori en el qual es desplegue el programa, que permeta obtindre informació actualitzada sobre la situació econòmica i laboral de l'entorn, la identificació de les necessitats de personal del seu teixit empresarial, els perfils laborals requerits, la captació d'ofertes d'ocupació, així com la difusió del Programa de suport a dones en els àmbits rural i urbà i la proposta de la candidatura de les participants per a cobrir les vacants detectades en les empreses i complir l'objectiu d'inserció laboral que preveu la present resolució.  
  
f) Acompanyament durant el desenvolupament de l'itinerari individualitzat i personalitzat d'ocupació realitzat per les persones participants amb la finalitat d'efectuar el seu impuls i seguiment respecte de la millora de la seua ocupabilitat, així com, si és el cas, l'acompanyament a l'inici de la inserció laboral.  
3. Els itineraris individualitzats i personalitzats que desenvolupen les dones participants, així com la cobertura de llocs de treball i la inserció professional resultants d'executar-los, s'orientaran cap a competències i ocupacions verdes i digitals, i abastaran també l'àmbit de la dependència, l'emprenedoria i l'economia social, així com els relacionats amb energies renovables, tractament d'aigües i residus, aprofitaments forestals i agraris respectuosos amb el medi, economia circular, digitalització de serveis, activitats comercials en línia, tecnologia, desenvolupament local rural i sostenible que reforce la cohesió territorial (gestió del patrimoni, activitat turística, emprenedoria i economia social amb dimensió local i verda, lligats als productes endògens), i cohesió social (atenció a la dependència i intervenció amb col·lectius vulnerables).  
En el desenvolupament dels itineraris individualitzats i personalitzats es tindran en compte els aspectes següents:  
3.1. En matèria d'orientació laboral, les entitats beneficiàries hauran de fer els itineraris individualitzats i personalitzats d'ocupació d'acord amb els continguts que es determinen en l'annex III (metodologia Labora) de la present resolució.  
En cas que l'entitat faça ús de metodologia pròpia, quan es mecanitzen les accions individuals o grupals en l'aplicació corresponent, s'haurà d'utilitzar el codi adequat de l'esmentat annex III que més s'aproxime al contingut de l'acció realitzada.  
3.2. Els itineraris individualitzats i personalitzats d'ocupació estaran compostos per:  
a) Accions d'orientació individuals (d'1 hora de duració) i grupals (de 2 hores de duració).  
b) Accions d'acompanyament i seguiment (d'1 hora de duració).  
  
c) Accions formatives. Les accions formatives correspondran a accions del Catàleg d'especialitats formatives desenvolupat en el marc del Sistema de Formació Professional per a l'Ocupació en l'àmbit laboral. (https://www.sepe.es/HomeSepe/ca/Personas/formacion/catalogo-especialidades-formativas.html). Les accions de formació orientades a l'obtenció d'un certificat de professionalitat o algun dels seus mòduls hauran de ser impartides per centres homologats per Labora.  
3.3. Per a completar un itinerari individualitzat i personalitzat d'ocupació, les persones participants hauran de realitzar, almenys, un mínim de 10 accions d'orientació (que, necessàriament, inclourà les accions d'entrevista de diagnòstic i disseny de l'itinerari individualitzat i personalitzat d'ocupació) i, almenys, 2 accions formatives, a més d'una acció d'acompanyament.  
3.4. S'entendrà que una persona finalitza amb èxit el seu itinerari individualitzat i personalitzat d'ocupació quan faça totes les accions dissenyades en aquest. També es donarà per acabat quan no haja completat totes les accions de l'itinerari perquè la persona participant s'haja inserit i quede degudament acreditat.  
3.5. Durant tot el projecte, s'informaran les persones participants de les obligacions d'assistència i aprofitament que comporta la participació en l'itinerari.  
3.6. El nombre de persones participants en les accions grupals d'orientació serà com a mínim de 3, i com a màxim, de 9.  
3.7. Totes les accions d'orientació individuals, grupals i d'acompanyament hauran de ser registrades en l'aplicació informàtica corresponent d'acord amb els codis esmentats en l'annex III de la present resolució.  
Totes les accions formatives hauran de ser registrades en l'aplicació informàtica corresponent d'acord amb els codis establits en el Catàleg d'especialitats formatives.  
3.8. Dins del compliment del que es preveu en la present resolució, les diferents actuacions que integren un itinerari individualitzat i personalitzat d'ocupació s'establiran de comú acord entre la persona participant i el personal tècnic de l'entitat beneficiària, després de valorar el perfil d'aquesta i les possibilitats que oferisca el programa, d'acord amb la corresponent sessió de diagnòstic que es produïsca.  
  
3.9. Les dues parts hauran de subscriure un document que sustente el compromís de participació en el programa.  
3.10. Les persones participants hauran de ser informades amb antelació suficient del lloc, la data i l'hora de realització de les accions i les activitats de l'itinerari individualitzat i personalitzat en el qual hagen de participar.  
4. Beques i ajudes  
4.1. Beques  
Les persones participants percebran una beca per l'assistència a les diferents accions que componen l'itinerari.  
No es percebrà la beca els dies d'absència a l'itinerari, siguen o no justificades les absències.  
4.2. Ajudes  
Tipus d'ajudes  
Les persones participants en els itineraris percebran ajudes en concepte de transport i conciliació.  
No es percebran ajudes els dies d'absència a l'itinerari, siguen o no justificades les absències.  
4.2.1. Ajudes al transport  
Les persones participants en els itineraris que utilitzen la xarxa de transports públics urbans i/o interurbans per a assistir a l'acció formativa percebran una ajuda de transport públic per dia d'assistència.  
  
Amb caràcter excepcional, quan no hi haja cap mitjà de transport públic entre el domicili de la persona participant en el projecte i les instal·lacions en les quals es faça, o aquest transport no tinga un horari regular que permeta compatibilitzar-ho, amb una sol·licitud prèvia motivada i un informe favorable de l'òrgan instructor, tindrà dret a l'ajuda en concepte de transport en vehicle propi o podrà contractar l'entitat un transport privat per a traslladar les persones participants.  
4.2.2. Ajudes a la conciliació  
Les persones desocupades que participen en els itineraris percebran una ajuda per a conciliar la realització del projecte amb la cura de filles i fills menors de 12 anys o de familiars dependents fins al segon grau.  
  
4.3. Gestió  
Les entitats beneficiàries dels projectes col·laboraran en la gestió de les beques i ajudes i abonaran directament a les persones participants la quantia corresponent segons el tipus d'ajuda.  
  
Nové. Objectius d'atenció i inserció i àmbits prioritaris d'incorporació a l'ocupació  
1. Els objectius de la present resolució en relació amb el Programa de suport a dones en els àmbits rural i urbà objecte de la present norma són els següents:  
a) Que les dones desocupades han de residir preferentment en municipis de menys de 5.000 habitants. Almenys un terç de la inversió s'haurà de dirigir a projectes en municipis de menys de 5.000 habitants.  
  
b) Que el 35 % de les participants en el programa realitzen un itinerari individualitzat i personalitzat orientat al desenvolupament de competències i ocupacions verdes.  
Un dels objectius plantejats en el Programa de suport a les dones en l'àmbit rural i urbà és millorar les qualificacions i les competències de les dones en sostenibilitat i contribuir a la seua inserció laboral, siga per compte d'altri o propi, en ocupacions relacionades amb l'economia verda i blava i d'aquesta manera promoure la transició justa cap a una economia baixa en carboni i circular, integrant la biodiversitat en la gestió i els processos empresarials i fent un ús més eficient dels recursos naturals, i constituir així un motor de creixement econòmic sostenible i de progrés social.  
d) Que el 35 % de les participants en el programa realitzen un itinerari individualitzat i personalitzat orientat al desenvolupament de competències i ocupacions digitals.  
Un altre dels objectius plantejats en el Programa de suport a les dones en l'àmbit rural i urbà és millorar les seues competències digitals a través d'accions d'orientació i accions formatives que oferisquen la possibilitat d'adquirir habilitats per a usar la tecnologia digital, les eines de comunicació i/o les xarxes per a accedir a informació, gestionar-la, integrar-la, avaluar-la, crear-la i comunicar-la a fi de funcionar en una societat del coneixement.  
Aquestes capacitats tecnològiques tenen com a objectiu millorar l'ocupabilitat dins de les demandes actuals del mercat laboral i d'una societat que cada vegada s'alinea més dins d'un entorn eminentment digital.  
e) Que almenys el 20 % de dones participants en l'itinerari individualitzat i personalitzat en què es materialitza en el programa aconseguisquen la inserció professional, per compte propi o d'altri.  
2. A l'efecte del Programa de suport a dones en els àmbits rural i urbà, es considerarà com a participant atesa la dona que desenvolupe un itinerari individualitzat i personalitzat per a millorar la seua ocupabilitat i accés a l'ocupació, definit sobre la base del diagnòstic previ d'aquesta segons el que es preveu en el resolc huité d'aquesta resolució i integrat per les actuacions que, prenent com a referència el que es disposa en el resolc esmentat i d'acord amb el seu perfil, necessitats i expectatives, possibiliten la seua incorporació al món productiu, incloent-hi el seu calendari de realització i el seu seguiment.  
Els requeriments i els continguts essencials mínims respecte de les característiques d'aquest itinerari, així com el nombre mínim d'actuacions, entre les que el configuren, que les participants hagen de realitzar per a aconseguir la condició d'ateses són els que estableix el resolc huité d'aquesta resolució, per a completar un itinerari individualitzat i personalitzat d'ocupació.  
En tot cas, per a obtindre la consideració d'atesa, a més del que assenyala el primer paràgraf d'aquest apartat, s'haurà d'acreditar que la participant ha rebut una actuació d'acompanyament, almenys, en una de les modalitats que s'indiquen en el resolc huité, punt 2 f, de la present resolució, i que posseeix els coneixements bàsics d'alfabetització digital.  
Als efectes indicats en el resolc tercer d'aquesta resolució, relatiu a l'objecte, les participants ateses tindran la consideració de participants que han completat o finalitzat l'itinerari individualitzat i personalitzat objecte d'aquest programa.  
3. A l'efecte del Programa de suport a dones en els àmbits rural i urbà, es considerarà participant inserida la que aconseguisca la consideració d'atesa definida en l'apartat precedent i, a més, s'incorpore al mercat laboral per compte propi o per compte d'altri cotitzant en el règim corresponent de la Seguretat Social, a partir de la data en la qual dispose del seu diagnòstic d'ocupabilitat i del corresponent disseny de l'itinerari individualitzat i personalitzat per a l'accés a l'ocupació. Per a la consideració de participant inserida, la persona haurà de desenvolupar una activitat laboral per compte d'altri o propi en els termes següents:  
  
3.1. Contractació per compte d'altri  
a) La contractació de les persones participants haurà d'efectuar-se amb posterioritat al fet que la dona tinga la condició d'atesa en els termes establits en els apartats anteriors.  
b) La contractació ha de representar un increment net de la plantilla en comparació amb la plantilla mitjana de les persones treballadores en situació d'alta en els trenta dies naturals anteriors a la subscripció del contracte, o el manteniment d'aquest quan el lloc haja quedat vacant arran de baixa voluntària, discapacitat sobrevinguda, mort, jubilació per motius d'edat o acomiadament disciplinari o per causes objectives no declarat improcedent de la persona treballadora.  
c) En tot cas, la contractació no haurà de ser inferior a 90 dies cotitzats (jornades reals) de manera contínua o en un període màxim de 6 mesos des de la primera relació laboral. En cas que en l'entitat contractant no hi haja una persona treballadora comparable a temps complet, s'entendrà per «treballador a temps complet comparable un treballador a temps complet de la mateixa empresa i centre de treball, amb el mateix tipus de contracte de treball i que faça un treball idèntic o similar. Si en l'empresa no hi ha cap treballador comparable a temps complet, es considerarà la jornada a temps complet prevista en el conveni col·lectiu d'aplicació o, si no n'hi ha, la jornada màxima legal».  
  
d) En el contracte, que es formalitzarà per escrit, haurà de constar expressament la duració, el lloc de treball o l'ocupació que calga exercir, a més d'una clàusula que indique: «La present acció està finançada en el marc del Mecanisme de recuperació i resiliència (NextGenerationEU), a través del Pla de recuperació, transformació i resiliència, dins del component 23 «Noves polítiques públiques per a un mercat de treball dinàmic, resilient i inclusiu», que inclou la inversió 2 «Ocupació Dona i transversalitat de gènere en les polítiques públiques de suport a l'activació per a l'ocupació», en la qual s'incardina el Programa de suport a dones en els àmbits rural i urbà.»  
e) La verificació de la contractació es farà a través de l'alta en Seguretat Social i del compliment de permanència de duració del contracte.  
  
f) Exclusions  
Queden exclosos d'aquest programa els casos següents:  
a) Contractes que tinguen un període de prova igual o superior a 2 mesos; els contractes fixos discontinus i els contractes de servei de la llar familiar.  
b) Contractes a temps parcial.  
c) Contractacions efectuades per empreses de treball temporal per a posar a la disposició de la persona treballadora en empreses usuàries en les quals prestaran els serveis.  
d) Contractacions realitzades per ocupadors sancionats en els dos anys anteriors a la presentació de la sol·licitud per la comissió d'infraccions greus o molt greus en matèria de prevenció de riscos laborals o Seguretat Social i en matèria de discriminació per raó de sexe.  
  
e) Relacions laborals de caràcter especial de l'article 2.1 de l'Estatut dels treballadors.  
f) Contractacions en què l'entitat ocupadora, els càrrecs directius o els membres dels òrgans d'administració de les empreses que tinguen la forma jurídica de societat o de les entitats privades sense ànim de lucre mantinguen amb el treballador contractat una relació de cònjuge, ascendent, descendent o altres parents, per consanguinitat o afinitat, fins al segon grau, i les seues anàlogues en el cas de les parelles de fet.  
  
3.2. Autoocupació Serà necessari:  
a) Haver iniciat l'activitat autònoma a partir del moment en què la dona tinga la condició d'atesa, en els termes establits en la present resolució. A aquest efecte, es considerarà com a data d'inici la que conste en el document de declaració d'alta en el Cens d'obligats tributaris (models 036 o 037).  
b) Figurar d'alta en el Cens d'obligats tributaris i en el Règim Especial de Treballadors Autònoms o equivalent.  
c) Desenvolupar l'activitat de manera independent.  
4. Els itineraris individualitzats i personalitzats que desenvolupen les dones participants en el marc del programa regulat en aquesta resolució, així com la cobertura de llocs de treball i la inserció professional resultants d'executar-los, s'orientaran fonamentalment cap a competències i ocupacions verdes i digitals, i abastaran a més l'àmbit de les cures de llarga duració, l'emprenedoria i l'economia social, així com els relacionats, entre d'altres, amb energies renovables, tractament d'aigües i residus, aprofitaments forestals i agraris respectuosos amb el medi, economia circular, digitalització de serveis, activitats comercials en línia, tecnologia, desenvolupament local rural i sostenible que reforce la cohesió territorial (gestió del patrimoni, activitat turística, emprenedoria i economia social amb dimensió local i verda, lligats als productes endògens), i cohesió social (atenció de la dependència i intervenció amb col·lectius vulnerables).  
  
5. Les administracions laborals competents en els seus àmbits de gestió respectius garantiran el ple compliment del principi de «no causar un dany significatiu» (principi de «do no significant harm-DNSH») i l'etiquetatge climàtic i digital, d'acord amb el que es preveu en el Pla de recuperació, transformació i resiliència, aprovat pel Consell de Ministres el 27 d'abril de 2021 i en el Reglament (UE) 2021/241, del Parlament Europeu i del Consell, de 12 de febrer de 2021, en totes les fases del disseny i l'execució dels projectes.  
  
Desé. Termini d'execució  
1. Els itineraris individualitzats i personalitzats d'ocupació tindran una duració màxima de 8 mesos.  
2. El programa regulat en la present resolució haurà de finalitzar, com a màxim, en el tercer trimestre de l'any 2023. La justificació de l'execució de les actuacions subvencionades haurà d'haver-se presentat amb anterioritat al 30 de novembre de 2023.  
  
Onzé. Lloc de realització dels itineraris  
Les instal·lacions i els locals on l'entitat beneficiària realitze les accions dels itineraris individualitzats i personalitzats d'ocupació hauran de tindre les característiques necessàries per a garantir una execució del programa sense problemes d'accés a aquests, de locals, sales i espais adequats al nombre de persones participants, identificació d'aquests espais, accés i ús dels equips informàtics amb connexió a internet, mitjans audiovisuals, horaris i altres necessitats físiques i digitals que es deriven de l'execució dels programes.  
  
  
Dotzé. Quantia de la subvenció  
1. El règim de concessió de les ajudes s'efectuarà a través de mòduls, d'acord amb el que s'estableix en els articles 76 a 79 del Reglament de la Llei general de subvencions, aprovat per l'RD 887/2006, de 21 de juliol, a l'efecte de la determinació de l'import de la subvenció i de la seua justificació. Els mòduls establits en la present resolució constitueixen el cost unitari per persona participant que complete o finalitze l'itinerari individualitzat i personalitzat d'ocupació segons el que estableix el punt següent.  
2. S'estableix com a mòduls de la quantia de la subvenció el següent:  
a) El mòdul o cost unitari per dona atesa d'acord amb el concepte establit en la present resolució serà de 1.715 ?, i s'aplicarà als costos directes i indirectes (per exemple, els relatius a despeses de materials, tècnics, de publicitat, formació del personal que atén les dones participants i altres relatius a la consecució dels itineraris) de l'entitat beneficiària.  
b) A la quantitat esmentada en l'apartat anterior caldrà addicionar una quantia de 2.500 - que es percebrà per dona inserida en el mercat de treball, tant per compte d'altri com per compte propi, que prèviament tinguera la condició d'atesa.  
c) Quant a les dones inserides en el mercat de treball i, a l'efecte d'abonar les quantitats econòmiques addicionals incloses en l'apartat b, només se subvencionarà el 20 % de les dones que aconseguisquen inserir-s'hi.  
Si a la finalització del programa no s'ha aconseguit l'objectiu d'almenys el 20 % de dones inserides en el mercat de treball, s'efectuaran les minoracions corresponents i, si és el cas, els reintegraments.  
  
d) Com a incentiu a la participació, s'estableix un sistema de beques i ajudes a cada persona participant que finalitze amb èxit el seu itinerari individualitzat i personalitzat. L'entitat beneficiària haurà d'abonar, a compte de la quantia percebuda en concepte de mòdul per dona atesa, un import de fins a 515 - per persona, que es podrà abonar d'acord amb el que estableixen els paràgrafs següents.  
Quanties de les beques i ajudes i requisits per a obtindre-les:  
a) Beca: les persones destinatàries dels itineraris podran rebre, per l'assistència a les diferents actuacions que componen l'itinerari, sempre que la duració de l'activitat siga de quatre hores diàries o més, una beca de nou euros diaris (9,00 euros).  
b) Ajuda al transport públic: les persones participants en els projectes percebran una ajuda al transport públic per al desplaçament, per un import màxim d'un euro amb cinquanta cèntims (1,50 euros) per dia d'assistència.  
c) Ajuda de transport en vehicle propi, amb caràcter excepcional, en els supòsits assenyalats en el resolc huité, punt 4.2.1. Aquesta ajuda serà de dènou cèntims d'euro (0,19 euros) per quilòmetre.  
d) Ajuda a la conciliació: les persones desocupades que participen en els itineraris integrats podran rebre una ajuda per import de 14,12 - per dia d'assistència, per a conciliar la realització de l'itinerari amb la cura de filles i fills menors de 12 anys o de familiars dependents fins al segon grau.  
e) La suma dels conceptes anteriors no podrà superar l'import de 515 - per persona.  
3. La corresponent resolució de concessió determinarà la quantia de la subvenció per a cada entitat beneficiària en funció del nombre de dones que calga atendre, els objectius d'inserció previstos i el mòdul econòmic corresponent.  
  
Tretzé. Compatibilitat amb altres subvencions  
1. Les ajudes que preveu la present resolució seran incompatibles amb qualsevol altra rebuda amb la mateixa finalitat, objecte, persones participants i beneficiaris idèntics, i procedents de qualsevol administració o entitat pública o privada, nacional, de la Unió Europea o organismes internacionals.  
2. Quan es tinga coneixement de la concessió a l'entitat beneficiària d'una ajuda o subvenció per una altra administració o ens públic o privat, de naturalesa concurrent, amb el mateix objecte i finalitat i idèntics beneficiaris, es dictarà una resolució de revocació o, si és el cas, de reintegrament de l'ajuda.  
3. Les subvencions que regula la present resolució també són incompatibles amb la recepció d'altres fons comunitaris, per a l'execució dels mateixos projectes d'inversió. D'acord amb l'article 9 del Reglament UE 2021/241, del Parlament Europeu i del Consell, de 12.12.2021, els projectes d'inversió finançats pel Mecanisme de recuperació i resiliència poden rebre ajuda d'altres programes i instruments de la Unió sempre que aquesta ajuda no cobrisca el mateix cost que els que ja financen la subvenció d'aquesta línia de subvenció.  
  
Catorzé. Subcontractació  
1. L'entitat beneficiària podrà subcontractar l'execució parcial del projecte corresponent d'inserció laboral, d'acord amb el que es preveu en l'article 29 de la Llei 38/2003, de 17 de novembre, i el Reial decret 887/2006, de 21 de juliol. En aquest cas, l'entitat haurà d'aportar una còpia del contracte corresponent a la direcció territorial de Labora corresponent per raó de la província en què es duguen a terme les accions.  
  
L'entitat que subcontracte l'execució parcial de l'activitat serà responsable davant de l'Administració de totes les obligacions que conté aquesta resolució.  
2. En tot cas, la contractació de persones físiques per compte d'altri per a executar les accions d'orientació i formació subvencionades no es considerarà subcontractació. Aquesta contractació de personal per part de les entitats beneficiàries en cap cas suposarà cap relació jurídica amb Labora, ni amb la Generalitat.  
  
Quinzé. Instrucció del procediment  
1. D'acord amb l'article 24 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, serà aplicable el règim de concurrència competitiva que preveu l'article 62 del Reial Decret llei 36/2020, de 30 de desembre, per tractar-se d'unes subvencions relacionades amb un finançament amb fons europeus, per la qual cosa les sol·licituds (comprensives de l'imprés de sol·licitud i de la resta de documentació exigida) s'instruiran per ordre de presentació en cada àmbit provincial, i es faran les comprovacions de concurrència de l'actuació subvencionable i el compliment dels requisits exigits en la present resolució, fins a esgotar el crèdit pressupostari assignat en la present convocatòria, i no es requerirà una valoració comparativa entre el contingut de les propostes presentades. Tot això relacionat, a més, amb l'article 6 de la Llei 38/2003, de 17 de novembre, general de subvencions.  
2. Les resolucions de concessió es dictaran tenint en compte l'ordre de presentació de les sol·licituds en cada àmbit provincial. La direcció territorial corresponent de Labora certificarà la relació ordenada d'entitats que hagen acreditat tots els requisits exigits, a l'efecte d'atorgar les ajudes.  
En cas que diferents expedients tinguen la mateixa data de criteri i no resulte possible prioritzar-los per hora de presentació (situació d'empat), es prioritzarà la sol·licitud de subvenció atenent els criteris següents per l'ordre en què s'exposen:  
a) Tindre un pla d'igualtat vigent entre dones i homes, aprovat per qualsevol administració pública o òrgan competent, visat pel corresponent centre directiu de l'Administració de la Generalitat Valenciana amb competències en matèria de dona i igualtat de gènere.  
  
b) Disposar d'un pla sobre conciliació laboral, personal i familiar.  
  
c) Certificat del percentatge de dones en els llocs o òrgans de direcció de l'entitat.  
d) Disposar d'un pla que active la transició ecològica i/o digital en l'actuació i l'ús dels recursos per l'entitat corresponent.  
En cas que, aplicats els criteris anteriors, persistisca la situació d'empat entre les entitats sol·licitants, es resoldrà la situació mitjançant un sorteig.   
3. La instrucció del procediment correspondrà a les direccions territorials de Labora amb competència en matèria d'orientació i inserció laboral.   
4. El procediment de concessió s'iniciarà d'ofici amb la publicació en el DOGV de la convocatòria que forma part d'aquesta resolució, i serà aplicable el règim jurídic establit en aquesta, d'acord amb l'article 23.2 de l'LGS.  
5. Les direccions territorials de Labora duran a terme totes les actuacions que estimen necessàries per a la determinació, el coneixement i la comprovació de les dades de la concurrència de l'actuació subvencionable i del compliment de la resta de requisits exigits en virtut dels quals ha de formular-se la proposta de resolució.  
6. En el cas que els documents exigits que han d'acompanyar la sol·licitud de concessió d'ajudes estiguen en poder de qualsevol òrgan de l'administració actuant, el sol·licitant podrà acollir-se, d'acord amb el que s'estableix en la legislació de procediment comú, al dret de no presentar documents no exigits per les normes aplicables al procediment o que ja es troben en poder de la Generalitat, sempre que es faça constar la data, l'òrgan o dependència al qual van ser dirigits, la identificació del procediment en què obren i que no hagen transcorregut més de cinc anys des que va acabar el procediment al qual corresponguen. En aquest supòsit s'ha d'autoritzar expressament Labora a recaptar aquesta documentació en nom seu.  
7. En cada direcció territorial de Labora es constituirà una Comissió a l'efecte de verificar l'ordre de presentació de les sol·licituds, la documentació que ha d'acompanyar-les i resoldre les situacions d'empat. La Comissió emetrà informe en el qual es concrete l'ordre final de les sol·licituds presentades i l'elevarà, a través de l'òrgan instructor, a l'òrgan competent per a resoldre.  
La Comissió estarà integrada per tres persones designades per la titular de la direcció territorial, una de les quals haurà d'ostentar rang de prefectura de servei i serà qui la presidirà (llevat que es designe persona que la substituïsca), i per dos vocals, un dels quals exercirà les funcions de secretaria de la Comissió.  
L'òrgan instructor emetrà informe fent constar que de la informació que obra en el seu poder es desprén que els beneficiaris compleixen tots els requisits necessaris per a accedir a les ajudes.  
  
Setzé. Presentació de sol·licituds. Selecció de persones participants  
  
1. Les entitats interessades presentaran la sol·licitud per cada àmbit provincial en el qual pretenguen actuar, per registre electrònic, i es dirigiran a la direcció territorial de Labora corresponent, d'acord amb el que disposa el present resolc.  
2. L'entitat presentarà en la seua sol·licitud un únic projecte. Els itineraris individualitzats i personalitzats d'ocupació en què es concrete el projecte, així com les activitats subvencionables que el configuren, s'organitzaran de manera que almenys el 35 % de les participants desenvolupen competències i ocupacions verdes, i un altre 35 % de les participants desenvolupen competències i ocupacions digitals.  
L'import sol·licitat per cada entitat beneficiària no podrà superar el 20 % del total de la dotació disponible per província en la present resolució.  
A més, cada projecte ha d'incloure com a objectiu d'inserció professional la col·locació per compte propi o alié de, almenys, el 20 % del total de dones participants que es preveja atendre, tenint present que, de conformitat amb el resolc dotzé d'aquesta resolució, només se subvencionarà el 20 % de les participants que aconseguisquen inserir-se en el mercat laboral.  
Labora establirà la relació definitiva d'entitats sol·licitants que compleixen els requisits establits en la present resolució.  
En el cas que una vegada examinades les sol·licituds presentades quede crèdit pressupostari sense assignar, es podrà instar les entitats beneficiàries perquè presenten, en un termini de 10 dies, una sol·licitud complementària per a atendre més persones, sol·licituds que s'atendran segons l'ordre en què s'haja presentat la sol·licitud inicial, fins a esgotar el crèdit pressupostari.  
3. Les entitats beneficiàries hauran de dirigir-se a l'Espai Labora de referència per a sol·licitar candidatures a través de l'oferta de servei corresponent. En el cas que l'Espai Labora no els proporcione prou candidatures, les entitats podran aportar-les sempre que complisquen els requisits exigits per aquesta resolució. Una mateixa persona no podrà participar en dos itineraris o més en el marc d'aquest programa.  
  
Si es produeix la baixa d'alguna persona participant de l'acció, podrà ser substituïda per una altra de la llista de reserva, sempre que en el moment d'inclusió en el projecte complisca els requisits establits i la substitució es produïsca en la primera meitat del projecte.  
4. En cas que dues o més entitats es dirigisquen al mateix Espai Labora per a sol·licitar persones candidates, aquest remetrà a cada entitat la corresponent llista de persones inscrites que complisquen les condicions establides, i no haurà de remetre una mateixa persona a dues o més entitats. En cas que aquesta gestió resulte inviable, l'Espai Labora remetrà la llista a l'entitat que primer haja sol·licitat l'oferta de serveis.  
5. En tot cas, les dones que participen en el programa hauran d'estar desocupades i figurar inscrites com a demandants d'ocupació en els Espai Labora de la Comunitat Valenciana.  
6. Per a fer la presentació telemàtica de les sol·licituds, s'accedirà a la seu electrònica de la Generalitat (https://sede.gva.es), des d'on es podrà accedir al tràmit de presentació de sol·licituds a ajudes de Labora, o del web www.labora.gva.es, a través de l'enllaç «Sol·licitud telemàtica».  
Per a fer-ho, l'entitat sol·licitant haurà de disposar de signatura electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), tots dos admesos per la seu electrònica de la Generalitat (https://sede.gva.es).  
En el cas de presentar un certificat digital de persona física i que s'actue en representació d'una persona jurídica, haurà d'estar inscrita prèviament en el Registre de representants de caràcter voluntari davant de la Generalitat Valenciana per a fer tràmits per via telemàtica. Aquest registre es troba en el lloc web de l'Agència Valenciana de Tecnologia i Certificació Electrònica de la Comunitat Valenciana (ACCV).  
  
Si la tramitació electrònica de la subvenció han de dur-la a terme persones diferents de la representant de l'entitat, aquesta última haurà d'inscriure-les en el Registre de representants de l'Agència de Certificació de la Comunitat Valenciana (ACCV).  
En el lloc web de Labora es podran descarregar els impresos normalitzats a omplir per a determinats requeriments que hagen d'adjuntar-se a la sol·licitud.  
7. El termini per a la presentació de les sol·licituds de subvenció serà des del dia 17 de gener fins al dia 4 de febrer de 2022, tots dos inclusivament, una vegada publicada la present resolució en el DOGV.  
8. Quan la sol·licitud no reunisca els requisits establits en aquesta resolució, o no s'adjunte la documentació que, d'acord amb aquesta, resulte exigible, d'acord amb el que es preveu en l'article 68 de la LPACAP, es requerirà l'entitat sol·licitant perquè en el termini de 10 dies hàbils esmene la falta o adjunte els documents preceptius, amb la indicació que si no ho fa, es considerarà que desisteix de la seua petició, amb una resolució prèvia que caldrà dictar en els termes que preveu l'article 21 de la llei esmentada.  
9. En el cas que els documents exigits que s'han d'adjuntar a la sol·licitud de concessió d'ajudes estiguen en poder de qualsevol òrgan de l'administració actuant, l'entitat sol·licitant podrà acollir-se al que s'estableix en l'article 53.1.d de la LPACAP, i presentar un escrit en què es faça constar la data, l'òrgan o la dependència al qual es van dirigir i la identificació del procediment en què consten, i s'autoritze expressament a Labora a recaptar aquesta documentació en nom seu.  
  
10. Les persones que intervinguen en el procés de selecció de les entitats beneficiàries o en els processos de verificació del compliment de les condicions manifestaran de manera expressa l'absència o no de conflictes d'interessos o de causa d'abstenció, considerant el que s'estableix en l'article 61.3 del reglament (UE, Euratom) 2018/1046 del Parlament Europeu i del Consell, de 18 de juliol (Reglament financer de la UE), i l'article 23 de la Llei 40/2015, d'1 d'octubre, de règim jurídic del sector públic. En cas que hi haja un conflicte d'interessos o una causa d'abstenció, la persona afectada haurà d'abstindre's d'intervindre en les actuacions.  
11. Si l'import de la subvenció de la proposta de resolució provisional és inferior al que figura en la sol·licitud presentada, es pot instar l'entitat beneficiària perquè reformule la sol·licitud en els termes que estableix l'article 27 de l'LGS.  
  
Desseté. Documentació i informació que cal aportar juntament amb la sol·licitud  
1. Juntament amb la sol·licitud de subvenció, les entitats hauran de presentar una declaració responsable del compliment de totes les condicions per a l'accés a l'ajuda, sense perjudici que Labora puga consultar els sistemes d'informació corresponents per a verificar el compliment de les condicions requerides en aquesta resolució.  
2. D'acord amb l'article 8 de l'Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència, s'haurà d'aportar:  
a) El CIF de l'entitat beneficiària i el NIF/NIE de la persona que actue en representació seua.  
b) El nom de la persona física o la raó social de la persona jurídica.  
c) El domicili fiscal de la persona física o jurídica.  
d) L'acceptació de la cessió de dades entre les administracions públiques implicades per a complir el que preveu en la normativa europea que és aplicable i d'acord amb la Llei orgànica 3/2018, de 5 de desembre, de protecció de dades personals i garantia dels drets digitals.  
  
e) Una declaració responsable relativa al compromís de compliment dels principis transversals que estableix el PRTR i que puguen afectar l'àmbit objecte de gestió (model annex IV.C de l'ordre mencionada).  
  
3. La concessió de l'ajuda estarà condicionada al compromís escrit de la concessió dels drets i els accessos necessaris per a garantir que la Comissió, l'Oficina Europea de Lluita contra el Frau (OLAF), el Tribunal de Comptes Europeu, la Fiscalia Europea i les autoritats nacionals competents exercisquen les seues competències de control, d'acord amb el que es preveu en l'article 22.2 e del Reglament (UE) 2021/241 del Parlament Europeu i del Consell, de 12 de febrer de 2021, i en l'article 129.1 del Reglament (UE, Euratom) 2018/1046 del Parlament Europeu i del Consell, de 18 de juliol de 2018 (Reglament financer).  
  
4. Les entitats locals hauran de presentar un certificat de l'acord de l'òrgan plenari o la comissió de l'entitat corresponent o un document equivalent, sobre la intenció de participar en les ajudes regulades en la present resolució i assumir els compromisos d'efectuar les activitats objecte d'aquestes ajudes, i, si és el cas, una habilitació a la persona representant de l'entitat per a fer la sol·licitud. Quan l'entitat beneficiària siga un acord o pacte territorial, haurà de presentar l'acord de l'òrgan del pacte on estiguen representats els agents socials i econòmics.  
  
En tot cas, haurà de quedar acreditada la capacitat o els poders de la persona signatària de la sol·licitud.  
5. Autorització expressa a Labora perquè puga comprovar les dades identificatives de la persona representant de l'entitat que signa la sol·licitud, d'acord amb el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. No obstant això, si de la comprovació efectuada resulta alguna discordança amb les dades facilitades per la mateixa persona interessada, l'òrgan instructor podrà efectuar les actuacions que siguen procedents per tal d'aclarir-la. Si l'entitat o el seu representant no presta el consentiment, haurà d'aportar una fotocòpia o una còpia escanejada del document nacional d'identitat.  
6. Declaració responsable de no incórrer en les prohibicions per a obtindre la condició de beneficiari recollides en els apartats 2 i 3 de l'article 13 de l'LGS.  
7. Declaració responsable sobre la sol·licitud o la recepció d'altres subvencions, ajudes, ingressos o recursos, provinents de qualsevol altra administració o ens públic o privat, tant nacional com internacional, que tinguen per objecte finançar les activitats subvencionades per a les mateixes persones. En cas de recepció, declaració responsable de l'import i procedència de les ajudes sol·licitades o percebudes, amb l'especificació de la seua normativa reguladora.  
8. En matèria de tributació, Seguretat Social i deutes per resolució de procedència de reintegrament, l'entitat haurà d'aportar la declaració responsable relativa al contingut de l'article 34.5 de la LGS, per a poder realitzar els pagaments relatius a aquesta subvenció. En cas de detectar-se l'incompliment d'alguna condició, procedirà la denegació o l'exigència de reintegrament  
9. Dades de domiciliació bancària segons el model oficial disponible a aquest efecte, i que caldrà presentar per duplicat.  
10. Declaració de la persona representant de l'entitat sol·licitant de disposar de signatura electrònica avançada i adreça de correu electrònic de contacte actualitzada i funcional, a l'efecte de realitzar les notificacions i actes de tràmit que corresponguen.  
11. Indicació d'utilització de metodologia pròpia. En cas afirmatiu, caldrà adjuntar el document descriptiu de la metodologia pròpia que s'ha d'emprar i les possibles correspondències entre les accions derivades d'aquesta metodologia i els codis que estableix l'annex III de la present resolució.  
Si l'entitat resulta beneficiària en el procés de concurrència competitiva, s'entendrà autoritzat l'ús.  
En cas de no autoritzar l'ús de la metodologia pròpia, es concediria la subvenció amb la condició que l'entitat beneficiària es comprometera a utilitzar la metodologia de Labora.  
12. Amb la finalitat de poder establir les prioritats corresponents en cas d'empat en el moment de presentació de les sol·licituds, es podrà aportar la documentació següent:  
a) Pla d'igualtat vigent entre dones i homes, aprovat per qualsevol administració pública o òrgan competent, visat pel corresponent centre directiu de l'Administració de la Generalitat Valenciana amb competències en matèria de dona i igualtat de gènere.  
b) Pla sobre conciliació laboral, personal i familiar.  
c) Certificat sobre el percentatge de dones en els llocs o òrgans de direcció de l'entitat.  
d) Disposar d'un pla que active la transició ecològica i/o digital en l'actuació i l'ús dels recursos per l'entitat corresponent.  
13. Projecte-memòria de les accions corresponents al projecte de subvenció sol·licitat en el qual s'indique:  
a) Dades identificatives de l'entitat sol·licitant.  
b) Àmbit territorial on l'entitat pretenga actuar, amb la indicació de si es tracta de municipis de menys de 5.000 habitants.  
c) Nombre de dones que sol·licita atendre. S'indicarà quantes dones faran un itinerari individualitzat i personalitzat verd i quantes un itinerari individualitzat i personalitzat digital d'acord amb el resolc nové d'aquesta resolució.  
d) Previsió de les actuacions a desenvolupar en els itineraris individualitzats i personalitzats, incloses les accions formatives, en les quals s'haurà de precisar el codi, la denominació i el nombre de persones participants. També es podran fer altres accions formatives no previstes en la memòria si, durant el desenvolupament del projecte, es detecten necessitats concretes per a les persones participants. En aquest sentit, hauran d'informar la direcció territorial corresponent de les adaptacions realitzades.  
e) Estimació del termini de duració total del projecte.  
f) Pressupost estimatiu del cost del projecte total.  
g) Recursos humans dels quals dispose l'entitat per a la realització dels itineraris individualitzats i personalitzats d'ocupació. Nombre de persones de l'entitat a la qual es vincula la subvenció, fixes o amb contracte indefinit o, si és el cas, temporal.  
h) Nombre d'instal·lacions i locals de què disposa i la ubicació, amb l'especificació de la seua disponibilitat en règim de propietat, arrendament o qualsevol altra forma admesa en dret.  
14. Declaració responsable d'adequació al principi de «no causar perjudici significatiu» (principi de «do no significant harm-DNSH») en el sentit establit en l'apartat 6 de l'article 2 del Reglament (UE) 2021/241 del Parlament Europeu i del Consell, de 12 de febrer de 2021, d'acord amb el formulari degudament omplit que Labora posarà a la disposició de les entitats.  
15. Pòlissa d'assegurances d'accident i responsabilitat civil per a totes les persones participants, subscrita prèviament a l'inici dels itineraris individualitzats i personalitzats, i el justificant de pagament d'aquesta signat electrònicament per la persona representant de l'entitat. Aquesta pòlissa haurà de cobrir tot el temps de duració de l'itinerari, que haurà d'incloure, a més, la cobertura de les despeses d'accident in itinere, i, si és el cas, els locals o les instal·lacions que s'utilitzen i els danys que puguen produir les persones participants, i Labora quedarà exonerat de qualsevol responsabilitat sobre aquesta qüestió. A aquest efecte, la responsabilitat civil davant de tercers es considerarà com a despesa relativa a l'execució de les actuacions que componen l'itinerari.  
En cas de no haver formalitzat la pòlissa, es remetrà la carta de garanties de l'assegurança en les mateixes condicions descrites anteriorment, sense perjudici de l'obligació de presentar la pòlissa en el moment en què siga subscrita.  
Es podrà optar per subscriure una pòlissa d'assegurances col·lectiva amb les indicacions ja exposades, que cobrisca totes les persones que calga orientar del projecte aprovat.  
En cap cas les persones participants podran iniciar una acció sense que s'haja subscrit la pòlissa d'assegurança d'accident i de responsabilitat civil, que haurà de contindre com a mínim les cobertures següents:  
  
- Defunció per accident.  
- Invalidesa absoluta i permanent per accident.  
- Invalidesa permanent parcial per accident, que serà la que corresponga segons el barem.  
- Assistència sanitària per accident amb cobertura equivalent a la de l'assegurança escolar.  
- Cobertura d'accident in itinere.  
En tot cas, s'haurà de presentar sempre abans de l'inici dels itineraris individualitzats i personalitzats d'ocupació.  
16. Les direccions territorials de Labora podran recaptar de l'entitat sol·licitant l'aportació addicional d'altres documents o dades aclaridores que estimen necessaris per a resoldre sobre la seua sol·licitud.  
Dihuité. Resolució del procediment i requisits per als pagaments.  
  
1. La competència per a resoldre sobre les sol·licituds formulades correspon a la Direcció General de Labora o l'òrgan que tinga atribuïda la competència per delegació, competent en matèria d'orientació i intermediació laboral.  
2. El termini màxim per a resoldre i notificar la resolució procedent serà de tres mesos a comptar des de l'endemà de la data de presentació de la sol·licitud. Transcorregut aquest termini sense que s'haja notificat cap resolució expressa, les persones interessades podran entendre desestimades les seues sol·licituds per silenci administratiu, d'acord amb el que preveu l'article 25.5 de l'LGS.  
3. Les resolucions que es dicten es notificaran a les persones interessades en els termes que preveu la legislació vigent en matèria de procediment administratiu comú.  
4. Les resolucions se sotmetran al règim de publicitat previst en la normativa sobre transparència i bon govern quan complisquen els requisits quantitatius previstos en la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
  
5. La resolució de concessió d'ajudes contindrà, com a mínim, els aspectes següents:  
a) La identificació de l'entitat beneficiària de la subvenció.  
b) Els objectius previstos respecte de les participants que cal atendre i inserir i respecte de les competències i les ocupacions verdes i digitals.  
c) Àmbit territorial de desenvolupament del programa.  
d) El nombre total de persones participants (dones que realitzaran l'itinerari orientat a competències verdes i dones que realitzaran l'itinerari en competències digitals).  
e) Quantia de la subvenció que s'ha d'atorgar, distingint la destinada a finançar l'atenció a les dones participants al costat del mòdul econòmic aplicable a aquest efecte, així com el mòdul addicional per cada participant atesa que aconseguisca la consideració d'inserida.  
f) Si la resolució és de concessió, caldrà identificar el finançament pel marc de l'MRR de la UE.  
g) Qualsevol altra especificació que s'estime oportuna.  
6. Les resolucions de concessió d'ajudes esgotaran la via administrativa, i contra aquestes podrà interposar-se un recurs contenciós administratiu davant de la jurisdicció contenciosa administrativa, en el termini de dos mesos a comptar des de l'endemà a la notificació de la resolució, d'acord amb el que estableixen els articles 8.3 i 46.1 de la Llei 29/1998, de 13 de juliol, reguladora de la jurisdicció contenciosa administrativa o, potestativament, un recurs de reposició davant de l'òrgan que va dictar la resolució en el termini d'un mes, que es computarà en els termes establits anteriorment, d'acord amb els articles 123 i 124 de la Llei 39/2015, de procediment administratiu comú de les administracions públiques. Tot això sense perjudici que els interessats puguen exercitar-ne, si és el cas, qualsevol altre que consideren procedent.  
7. El pagament de la subvenció, tant l'anticipat com el derivat de la comprovació de la justificació, requerirà que l'entitat beneficiària complisca els requisits següents:  
a) Trobar-se al corrent en el compliment de les seues obligacions tributàries i enfront de la Seguretat Social i no ser deutor per resolució de procedència de reintegrament.  
b) Trobar-se al corrent en el compliment de l'obligació de rendició dels seus comptes anuals a la Sindicatura de Comptes.  
8. A l'efecte del que es disposa en l'apartat anterior, tractant-se d'entitats locals, l'entitat beneficiària haurà d'aportar una declaració responsable relativa a l'article 34.5 de la LGS, i l'òrgan gestor obtindrà de la Sindicatura de Comptes el certificat sobre el compliment de l'obligació de rendició de comptes anuals.  
  
Denové. Modificació de la resolució  
Una vegada recaiguda la resolució de concessió, el beneficiari podrà sol·licitar-ne, de manera motivada i amb caràcter excepcional, la modificació. La sol·licitud de modificació haurà de fonamentar-se en circumstàncies sobrevingudes després de la resolució i durant el termini d'execució de l'activitat subvencionada per a cada entitat beneficiària i formalitzar-se immediatament després de produir-se, i, en tot cas, abans de la finalització del termini d'execució esmentat. Les circumstàncies que puguen donar lloc a la modificació de la resolució, i es poden considerar, entre altres, les següents:  
a) Que circumstàncies sobrevingudes, difícils de preveure en el moment de presentar la sol·licitud, determinen variacions en les característiques, la duració o qualsevol altra obligació el compliment de la qual se sotmeta a termini en la resolució de concessió de la subvenció.  
  
b) Que circumstàncies sobrevingudes determinen la necessitat que el beneficiari modifique les característiques tècniques o econòmiques, o la distribució entre la tipologia de despeses, del projecte aprovat inicialment per l'Administració.  
En cap cas les modificacions a què es refereix el present article podran afectar les obligacions imposades per la normativa comunitària o nacional aplicable, especialment quan suposen l'incompliment de fites o objectius establits en la Decisió d'execució del Consell relativa a l'aprovació de l'avaluació del Pla de recuperació i resiliència d'Espanya (Council Implementing Decision-CID) o el seu termini d'execució.  
  
L'òrgan competent per a resoldre la concessió inicial de la subvenció haurà de dictar una resolució en què accepte o denegue la modificació proposada en el termini de dos mesos des de la data en què la sol·licitud s'haja registrat en el registre de l'òrgan competent per a tramitar-la. Transcorregut aquest termini sense haver-se notificat cap resolució expressa, la sol·licitud podrà entendre's desestimada. Les resolucions podran retrotraure els seus efectes, com a màxim, al moment de la presentació de la sol·licitud de modificació. En tot cas, la modificació només podrà autoritzar-se sempre que no danye drets de tercers, no supose un increment de la subvenció i no es varie la destinació ni finalitat de la subvenció.  
  
Vinté. Mitjà de notificació d'actes i tràmits  
1. La notificació de la resolució i els actes de tràmit es practicaran a través de la seu electrònica de la Generalitat (https://sede.gva.es.), per a la qual cosa el sol·licitant haurà de disposar de signatura electrònica avançada bé amb el certificat reconegut per l'entitat (persona jurídica) o bé amb el certificat reconegut al ciutadà (persona física), tots dos admesos per la seu electrònica de la Generalitat (https://sede.gva.es).  
  
2. En les notificacions es remetrà un avís a l'adreça de correu electrònic que figure en l'expedient administratiu, en què s'informarà de la posada a la disposició d'una notificació en la seu electrònica esmentada. La falta de pràctica de l'avís no impedirà que la notificació es considere plenament vàlida.  
3. En tot cas, la pràctica de la notificació electrònica s'haurà d'ajustar als preceptes que estableixen els articles 54 i 55 del Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
  
Vint-i-uné. Bestretes  
1. Una vegada recaiguda la resolució podrà anticipar-se a l'entitat beneficiària el pagament de l'import de fins al 50 % de l'ajuda concedida, d'acord amb el prescrit en l'article 17 del Decret llei 6/2021, d'1 d'abril, del Consell; sense necessitat de presentar aval o garantia, per tractar-se d'una entitat de les contemplades l'apartat 5 de l'article 171 de la Llei 1/2015, de 16 de febrer, de la Generalitat, d'hisenda pública, del sector públic instrumental i de subvencions, sense perjudici que una norma posterior amb rang de llei preveja la possibilitat de modificar aquest percentatge.  
L'entitat beneficiària podrà sol·licitar la bestreta de la subvenció davant la corresponent Direcció Territorial de Labora fins a dos mesos després de la notificació de la resolució de concessió. La tramitació de la bestreta s'efectuarà quan l'entitat comunique l'inici de les seues actuacions.  
2. Quan l'import de la bestreta sol·licitada no coincidisca exactament amb el generat per l'aplicació corresponent per a la proposta de document comptable a aprovar per al pagament de la bestreta, es tindrà en compte aquest últim.  
3. La direcció territorial de Labora corresponent expedirà, si és el cas, la proposta de pagament de les bestretes.  
4. Les entitats beneficiàries hauran de disposar d'un compte bancari específic, aportat en el document preceptiu que caldrà adjuntar a la sol·licitud, al qual Labora transferirà l'import de la bestreta.  
Aquest compte preferentment serà el mateix que l'utilitzat per a transferir l'import del pagament de la subvenció concedida.  
  
Vint-i-dosé. Inici dels itineraris  
1. Les entitats hauran de comunicar formalment, a la direcció territorial corresponent de Labora, la data d'inici dels itineraris individualitzats i personalitzats d'ocupació o, si és el cas, la renúncia a la subvenció, en un termini màxim de 20 dies naturals comptats des de l'endemà de la notificació de la resolució de concessió de la subvenció, abans de l'inici efectiu dels itineraris esmentats. La falta de la comunicació esmentada podrà donar lloc a la revocació de la subvenció.  
  
2. L'inici dels itineraris individualitzats i personalitzats d'ocupació haurà de produir-se en el termini màxim de tres mesos des de la data de la notificació de la resolució de concessió de la subvenció.  
  
Vint-i-tresé. Qualificació del personal tècnic  
1. El personal tècnic que haja de dur a terme les accions que integren els itineraris individualitzats i personalitzats haurà d'estar en possessió d'una titulació de grau universitari o equivalent i una experiència mínima de 18 mesos en l'acompliment de les tasques que s'hagen de dur a terme.  
2. L'entitat haurà de garantir que tot el personal tècnic proposat té coneixements del mercat laboral a la Comunitat Valenciana i que disposa de domini suficient en l'ús d'internet, eines ofimàtiques i xarxes socials per a impartir les accions que constituïsquen l'itinerari.  
3. L'entitat haurà d'aportar a la corresponent direcció territorial de Labora, per cada tècnic orientador, la documentació següent:  
  
a) Currículum.  
b) Original i còpia, o còpia compulsada de la titulació universitària.  
  
c) Contractes de treball que acrediten l'experiència professional com a personal tècnic d'orientació, inserció o d'ocupació. Si es tracta de personal funcionari, nomenament o certificació que acredite l'experiència en les funcions i les matèries corresponents.  
L'entitat beneficiària haurà de presentar la sol·licitud d'autorització d'accés a les aplicacions informàtiques del personal tècnic.  
4. Una vegada notificada la resolució de concessió, amb la finalitat de poder autoritzar el personal tècnic proposat per l'entitat, s'haurà de facilitar la relació d'aquest personal i la documentació acreditativa de la seua titulació i experiència a la direcció territorial de Labora corresponent, amb una antelació mínima de 15 dies a l'inici efectiu de les actuacions.  
5. Quan l'entitat beneficiària necessite incorporar nou personal tècnic o substituir el que té, durant el desplegament del programa, haurà de remetre a la corresponent direcció territorial de Labora la relació del nou personal o del personal substitut i substituït, juntament amb l'acreditació de la titulació i l'experiència i altres requisits exposats en els apartats anteriors del present resolc, així com la sol·licitud d'autorització d'accés a les aplicacions informàtiques, en un termini mínim de 10 dies hàbils abans de la seua incorporació efectiva al programa.  
  
L'entitat haurà d'acreditar les causes justificades per a efectuar la substitució o la nova incorporació, i Labora, si és el cas, haurà d'aprovar l'actuació.  
6. El personal tècnic docent haurà de tindre el perfil professional necessari per a impartir l'acció formativa corresponent.  
A l'efecte d'acreditar el compliment de tots els requisits per a impartir les accions formatives proposades, l'entitat haurà de conservar el programa del curs, el perfil del personal docent, l'acreditació del personal que impartisca els cursos i les factures corresponents a les despeses efectuades en cada acció formativa.  
Aquesta formació podrà ser objecte de subcontractació sempre que es complisquen els requisits dels paràgrafs anteriors.  
7. Per a la realització de tasques complementàries i administratives relacionades amb el projecte, l'entitat beneficiària podrà comptar amb personal de suport.  
  
Vint-i-quatré. Seguiment dels itineraris  
1. Amb la finalitat de verificar l'execució correcta del programa de subvenció, l'entitat beneficiària haurà de remetre a la corresponent direcció territorial de Labora la documentació que aquesta li sol·licite en qualsevol moment i sotmetre's a qualsevol actuació de control o comprovació ?material o financera- tant per Labora com per la Inspecció de Treball i Seguretat Social, la Comissió o el Tribunal de Comptes de les Comunitats Europees, l'Oficina Europea de Lluita contra el Frau, l'Oficina Nacional d'Auditoria i, quan siga procedent, qualsevol òrgan fiscalitzador competent.  
2. En tot cas, les subvencions regulades en aquesta resolució estaran sotmeses al seguiment, control i avaluació que s'establisca en el Pla de recuperació, transformació i resiliència, així com a les obligacions específiques relatives a la informació, publicitat, control, verificació, seguiment, avaluació i la resta de les obligacions imposades per la normativa interna i de la Unió Europea que s'establisca per al Mecanisme de recuperació i resiliència de la UE, i l'aplicació de la qual siga de compliment obligatori, inclòs el compliment del principi de «no causar un perjudici significatiu» al medi ambient («do no significant harm-DNSH»).  
  
3. En particular, Labora recaptarà, a l'efecte d'auditoria i control de l'ús de fons, en relació amb les mesures destinades a l'execució de reformes i projectes d'inversió en el marc del Pla de recuperació, transformació i resiliència, en format electrònic, les categories harmonitzades de dades, de conformitat amb el que especifica l'article 22.2 d del Reglament (UE) 2021/241, del Parlament Europeu i del Consell, de 12 de febrer de 2021.  
  
Vint-i-cinqué. Costos imputables o subvencionables  
1. 1. Es considera que l'import de la subvenció concedit mitjançant els mòduls establits cobreix els costos de l'entitat beneficiària per a dur a terme els itineraris individualitzats i personalitzats d'ocupació de les persones participants. Aquests costos són els que es descriuen en el present resolc. No caldrà aportar la documentació relativa a aquests costos (nòmines, factures, pòlisses i altres) en la justificació de la subvenció, encara que sí que serà necessari conservar la documentació durant el temps establit en aquesta resolució per al cas que els òrgans competents facen auditories, controls o verificacions.  
  
2. Es consideraran costos directes els que, inequívocament, s'identifiquen amb les operacions subvencionades i el nexe amb aquestes es pot demostrar sense cap dubte.  
Es consideraran costos indirectes o generals tots els que no es puguen vincular directament a una actuació del projecte subvencionat, però que són necessaris per a dur a terme l'actuació. Totes i cada una de les despeses ha de tindre el suport de factures pagades o documents comptables de valor equivalent.  
3. Seran costos imputables de la subvenció per a les entitats beneficiàries els següents:  
a) Costos directes:  
Les retribucions totals directes (costos salarials), inclosa la cotització empresarial a la Seguretat Social, de les hores dedicades efectivament, per part del personal tècnic autoritzat per Labora, per a realitzar les accions dels itineraris individualitzats i personalitzats, així com el que es puga contractar amb aquest fi.  
No es consideraran retribucions directes o costos salarials les dietes, les indemnitzacions o les bestretes a conseqüència de l'activitat laboral, les retribucions de vacances no disfrutades o altres percepcions que no tinguen la condició de salarials.  
En el cas de personal propi de l'entitat beneficiària (que no haja sigut contractat expressament per a dur a terme les accions objecte de les ajudes), s'imputarà al projecte la part proporcional del temps efectivament dedicat a aquest.  
b) Despeses indirectes o generals:  
- Lloguer dels locals per dur a terme les accions.  
- Subministraments: energia elèctrica, aigua i gas o altres tipus de combustible per a calefacció.  
- Lloguer de mobiliari i béns.  
- Neteja i higiene.  
- Seguretat i vigilància.  
- Comunicacions: línia telefònica i connexió a internet.  
- Lloguer d'equips informàtics.  
- Manteniment de sistemes.  
- Material d'oficina.  
Aquestes despeses s'imputaran en la part que corresponga proporcionalment, d'acord amb els principis i les normes de comptabilitat admesos generalment i, en tot cas, en la mesura en què aquests costos es referisquen al període en què efectivament es du a terme l'activitat.  
c) Pòlissa d'assegurances d'accidents i de responsabilitat civil de les persones participants i per l'import màxim que, per persona participant, es determina en la present resolució.  
4. No es considerarà cobert per la subvenció cap altre tipus de despesa diferent de les esmentades i, especialment, no es considerarà subvencionable l'IVA o qualssevol altres impostos indirectes quan siguen susceptibles de repercussió, recuperació o compensació per l'entitat beneficiària. A aquest efecte, quan en les declaracions presentades s'utilitzen regles de prorrata, es considerarà que l'entitat ha suportat efectivament com a despesa el percentatge restant de l'última declaració «Resum anual» presentada anteriorment a la data de justificació de la subvenció.  
5. Per a ser considerats subvencionables les despeses, hauran de respondre de manera indubtable a la naturalesa i les característiques de l'activitat subvencionada i hauran d'haver sigut pagades efectivament amb anterioritat a la finalització del període de justificació.  
6. L'import d'adquisició dels conceptes de despeses subvencionables no pot ser, en cap cas, superior al valor de mercat.  
  
Vint-i-sisé. Finalització de les accions  
1. L'entitat beneficiària, en el termini de dos mesos des de la finalització de les actuacions emmarcades en el «Programa de suport a dones en els àmbits rural i urbà» i, en tot cas abans del 30 de novembre de 2023, haurà de presentar davant de la corresponent direcció territorial de Labora la justificació del compliment de les actuacions subvencionades i de les despeses efectuades, mitjançant el règim de mòduls, d'acord amb el que es preveu en els articles 69 i 76 a 79 del Reglament de la Llei general de subvencions.  
En qualsevol cas, totes les accions dels itineraris individualitzats i personalitzats d'ocupació hauran de finalitzar en el termini establit per a l'execució del projecte i estar mecanitzades degudament.  
2. En cas d'efectuar aquesta comunicació fora del termini establit o de no haver-la efectuada, es prendrà com a data de finalització, a l'efecte de computar el termini de presentació de la justificació de les actuacions, la de l'última acció feta de l'itinerari individualitzat i personalitzat, mecanitzada en l'aplicació corresponent. En conseqüència, des de l'endemà d'aquesta data començarà a computar-se el termini de justificació de les despeses imputables a l'execució de la subvenció.  
  
  
Vint-i-seté. Justificació  
1. La justificació haurà d'incloure la documentació següent, que haurà de presentar l'entitat beneficiària per a justificar els objectius i les fites que s'acompleixen amb l'ajuda concedida, de conformitat amb els mecanismes de verificació establits a aquest efecte:  
1.1. Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts. La memòria haurà d'incloure:  
a) Un certificat de l'itinerari individualitzat i personalitzat realitzat per les participants que obtinguen la condició d'ateses, que indique les actuacions que l'han configurat, les dates de realització, la seua orientació al desenvolupament de competències i ocupacions verdes, la seua orientació al desenvolupament de competències i ocupacions digitals, els municipis en els quals s'ha dut a terme i el nombre de participants que han aconseguit aquesta consideració, així com el nombre i el percentatge de participants en competències i ocupacions verdes i el nombre i el percentatge de participants en competències i ocupacions digitals.  
Igualment, un certificat del nombre total de persones que van abandonar el seu itinerari individualitzat i personalitzat i una relació d'aquestes identificades degudament.  
b) Un certificat acreditatiu dels contractes formalitzats per les dones participants i dels establiments com a treballadores autònomes o per compte propi de les participants que hagen aconseguit la condició d'inserides, que precise el nombre, la identitat i el percentatge de participants que han aconseguit aquesta consideració, així com el nombre i el percentatge d'ocupacions verdes i el nombre i el percentatge d'ocupacions digitals entre el total de les aconseguides.  
c) Una llista de les accions dutes a terme (orientació, accions formatives, prospeccions), també per personal tècnic i per persona participant. Aquestes llistes es podran extraure de les aplicacions informàtiques.  
  
1.2. Una memòria econòmica justificativa del cost de les activitats dutes a terme, que haurà d'incloure:  
a) Una acreditació o una declaració del beneficiari del nombre d'unitats físiques considerades com a mòdul, és a dir, del nombre de participants que hagen conclòs l'itinerari individualitzat i personalitzat d'ocupació.  
b) La quantia global de la subvenció justificada, calculada sobre la base de les activitats quantificades en la memòria d'actuació presentada i els mòduls que preveu el resolc dotzé, segons el sistema de càlcul i quantificació mitjançant costos unitaris establits en aquest resolc. La liquidació de la subvenció s'efectuarà en funció del nombre de dones que haja conclòs el seu itinerari individualitzat i personalitzat d'ocupació i, si és el cas, s'hagen inserit en les condicions establides en la present resolució. La liquidació no podrà superar, en cap cas, la quantia de la subvenció concedida inicialment. El càlcul s'efectuarà considerant el nombre de persones que hagen conclòs el seu itinerari i/o s'hagen inserit pels mòduls econòmics corresponents.  
  
Relació de les transferències realitzades a cada persona participant que haja finalitzat amb èxit el seu itinerari individualitzat i personalitzat d'ocupació, en concepte d'incentius a la participació (accions facilitadores de la inserció).  
c) La part d'activitat que ha sigut objecte de subcontractació i l'entitat subcontractada.  
d) Els membres de les entitats previstes en l'apartat 2 de l'article 11 de l'LGS, estaran obligats a complir els requisits de justificació respecte de les activitats realitzades en nom del beneficiari i per compte d'aquest. Aquesta documentació formarà part de la justificació que està obligada a lliurar l'entitat beneficiària que haja sol·licitat la subvenció.  
  
e) Si és el cas, un justificant de devolució a Labora de la quantia de la subvenció no utilitzada si la quantitat justificada és inferior a la bestreta rebuda, l'ingrés de la qual s'haurà d'efectuar amb un xec o una transferència bancària al compte ES04-1934-7563-20-0656144751, el titular del qual és Labora, amb la identificació del número d'expedient.  
Si és el cas, aquest justificant serà la carta de pagament de reintegrament de les quantitats corresponents a fons no utilitzats de la subvenció anticipada.  
f) Relació de les beques i ajudes abonades amb indicació de cada persona que les ha percebudes, els conceptes i els dies d'assistència, així com els imports. L'entitat haurà de conservar la documentació que acredite les transferències realitzades, així com la que justifique les circumstàncies personals que motiven el dret al cobrament de les beques i ajudes.  
g) Un certificat positiu o negatiu sobre percepció d'altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o organisme internacional, signat per la persona que tinga la representació legal de l'entitat beneficiària, que indique els imports i les procedències.  
2. D'acord amb el que es disposa en l'article 79 del Reglament de l'LGS (RD 887/2006, de 21 de juliol), les entitats beneficiàries estan dispensades de l'obligació de presentar llibres, registres i documents de transcendència comptable o mercantil o qualsevol altra documentació justificativa de les despeses efectuades, excepte el que disposa expressament aquesta resolució, sense perjudici de l'obligació de conservar els documents justificatius de l'aplicació dels fons rebuts, incloent-hi els documents electrònics mentre puguen ser objecte de les corresponents actuacions de control i comprovació, segons el que es disposa en l'article 14.1 g de l'LGS, així com de qualsevol altra obligació derivada de la normativa estatal o de la Unió Europea que així ho exigisca.  
3. En cas que es duguen a terme actuacions de verificació i comprovació, es considerarà despesa efectuada la que s'ha pagat efectivament abans d'acabar el període de justificació, per la qual cosa no seran admissibles pagaments ajornats.  
  
Vint-i-huité. Rendiments financers  
D'acord amb el que es preveu en l'article 19.5 de l'LGS, els rendiments financers que es generen pels fons lliurats a les entitats beneficiàries no incrementaran l'import de la subvenció concedida.  
  
  
Vint-i-nové. Causes de minoració, reintegrament o revocació  
1. Donarà lloc a l'obligació de reintegrar els fons percebuts, d'acord amb el que es preveu en la normativa d'aplicació, l'incompliment del que preveu la present resolució i dels principis i les obligacions, les fites, els objectius, el calendari o qualsevol altre aspecte relacionat amb la normativa del Pla de recuperació, transformació i resiliència i amb el que s'estableix en el Reglament (UE) 2021/241 del Parlament Europeu i del Consell, de 12 de febrer de 2021, així com en la resta de normativa de la Unió Europea que siga aplicable, en particular l'incompliment del principi de «no causar perjudici significatiu» (principi de «do no significant harm'DNSH»).  
2. L'incompliment per part del beneficiari del que s'estableix en la resolució de concessió, així com en la present resolució i altres disposicions aplicables en matèria de subvencions, en particular l'article 37 de la Llei 38/2003, de 17 de novembre, donaran lloc, a la vista de la naturalesa i les causes de l'incompliment, a l'obligació de reintegrar, totalment o parcialment, les quantitats percebudes, així com a l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta.  
Aquesta obligació de reintegrar les quantitats percebudes serà igualment aplicable en cas d'incompliment de fites i objectius, de calendari o de qualsevol altre aspecte relacionat amb la normativa del Pla de recuperació, transformació i resiliència, d'acord amb el que es preveu en l'article 7, regla setena, de la Llei 11/2020, de 30 de desembre, de pressupostos generals de l'Estat per a l'any 2021, i en l'article 37.4 del Reial Decret llei 36/2020, de 30 de desembre.  
En tot cas, l'incompliment dels objectius d'inserció compromesos donarà lloc a l'obligació del reintegrament total o parcial de la subvenció percebuda i de l'interés de demora corresponent des de l'abonament. Si la contractació de les dones participants és inferior al 25 % del compromís d'inserció adquirit, el reintegrament serà total. I si es troben entre el 25 % i el percentatge d'inserció exigit en la resolució de concessió, el reintegrament serà proporcional al percentatge de l'incompliment.  
Així mateix, quan no es complisca el principi de «no causar un perjudici significatiu» en el sentit de l'article 17 del Reglament (UE) 2020/852, correspondrà reintegrar íntegrament la subvenció percebuda, més els interessos de demora, des del moment del pagament fins a la data en què s'acorde el reintegrament.  
En el cas d'incompliments parcials, l'òrgan competent determinarà la quantitat que haja de reintegrar el beneficiari responent al principi de proporcionalitat en funció dels costos justificats i les actuacions acreditades, en el supòsit d'incompliment de l'obligació de contractar durant el període previst inicialment o de la manera establida, llevat que puga constituir causa de reintegrament total.  
  
Trenté. Seguiment, control i avaluació. Justificació de la subvenció  
  
Les entitats beneficiàries hauran de sotmetre's a les actuacions de comprovació que haja d'efectuar Labora, a les de control financer que corresponguen, si és el cas, a la Intervenció General de la Generalitat Valenciana i el Tribunal de Comptes de la Generalitat Valenciana, el Servei Públic d'Ocupació Estatal i la Inspecció de Treball i Seguretat Social, a les de control financer que corresponguen, si és el cas, a la Intervenció General de l'Administració general de l'Estat i a les previstes en la legislació del Tribunal de Comptes, així com a les que puguen efectuar la Comissió i el Tribunal de Comptes Europeu, així com l'Oficina Europea de Lluita contra el Frau, l'Oficina Nacional d'Auditoria i, quan siga procedent, la Fiscalia Europea.  
LABORA, Servei Valencià d'Ocupació i Formació, en la seua qualitat d'entitat executora per ser perceptora de fons del Pla de recuperació, transformació i resiliència (PRTR), elaborarà un pla de mesures antifrau en compliment de l'article 6 de l'ordre ministerial QIE 5880/2021, de 29 de setembre, per la qual es configura el sistema de gestió del Pla de recuperació, transformació i resiliència, amb la finalitat de reforçar els mecanismes de prevenció, detecció, correcció i persecució del frau, la corrupció i els conflictes d'interessos.  
  
En tot cas, les subvencions regulades en aquesta resolució estaran sotmeses, així mateix, al seguiment, el control i l'avaluació que s'establisquen per al Pla de recuperació, transformació i resiliència, així com a les obligacions específiques relatives a la informació i la publicitat, el control, la verificació, el seguiment, l'avaluació i altres obligacions imposades per la normativa interna i de la Unió Europea que s'establisquen per al Mecanisme de recuperació i resiliència de la UE, i l'aplicació de les quals siga de compliment obligat, incloent-hi el principi de «no causar un perjudici significatiu» al medi ambient (principi de «do no significant harm'DNSH»).  
A l'efecte de complir les actuacions de comprovació i d'acord amb el que estableix l'article 22.2.f del Reglament (UE) 2021/241 del Parlament Europeu i del Consell, de 12 de febrer de 2021, i l'article 132 del Reglament (UE, Euratom) 2018/1046, del Parlament Europeu i del Consell, de 18 de juliol de 2018 («Reglament financer»), les entitats beneficiàries de les subvencions, com a perceptores finals dels fons del Mecanisme de recuperació i resiliència, hauran de conservar els documents justificatius, les dades estadístiques i la resta de documentació concernent al finançament, així com els registres i els documents, en format electrònic i durant un període de cinc anys des que s'abone el saldo de l'operació financera, o durant un període de tres anys, quan l'import de la subvenció siga inferior a 60.000 euros.  
  
  
Trenta-uné. Règim sancionador  
1. Si, a conseqüència de la tramitació dels expedients de subvenció, es detecta alguna de les infraccions que tipifica el títol IV de l'LGS, se seguirà el procediment que estableix l'article 177 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. També serà aplicable el que es disposa en el text refós de la Llei d'infraccions i sancions en l'ordre social, aprovat pel Reial decret legislatiu 5/2000, de 4 de maig.  
  
Trenta-dosé. Identificació i publicitat  
1. Els itineraris individualitzats i personalitzats d'ocupació i les accions subvencionades que configuren el Programa de suport a dones en els àmbits rural i urbà objecte d'aquesta resolució, així com tota la publicitat que se'n faça, hauran d'estar degudament identificades de conformitat amb les obligacions que en matèria d'informació, comunicació i publicitat determine la normativa interna i de la Unió Europea per al Mecanisme de recuperació i resiliència, i les entitats beneficiàries d'aquestes subvencions quedaran obligades a fer esment en la seua publicitat de l'origen d'aquest finançament, i vetlaran per donar-li visibilitat, incloent-hi, quan siga procedent, mitjançant l'emblema de la Unió i una declaració de finançament adequat que indique «finançat per la Unió Europea'NextGenerationEU». Aquesta visibilitat es donarà en particular quan promoguen les accions i els seus resultats, facilitant informació coherent, efectiva i proporcionada dirigida a múltiples destinataris, incloent-hi els mitjans de comunicació i el públic.  
  
2. Les entitats beneficiàries hauran de donar visibilitat a l'origen dels fons rebuts, de manera tal que en la documentació i mitjans de difusió de les seues accions hauran de fer constar «finançat per la Unió Europea - NextGenerationEU», per a les actuacions finançades amb les subvencions regulades en aquesta resolució. Aquesta visibilitat es farà, en particular, quan promoguen les accions i els seus resultats, de manera que faciliten informació coherent, efectiva i proporcionada dirigida a múltiples destinataris, inclosos els mitjans de comunicació i el públic.  
  
Hauran de complir també les obligacions de publicitat imposades per la normativa nacional i de la Unió Europea que siga aplicable.  
Trenta-tresé. Compromís de no causar un dany significatiu al medi ambient  
1. Les entitats beneficiàries de les subvencions regulades en la present resolució hauran de garantir el ple compliment del principi de «no causar un perjudici significatiu» (principi de «do no significant harm-DNSH») i l'etiquetatge climàtic i digital, d'acord amb el que preveu el Pla de recuperació, transformació i resiliència, per la Decisió d'execució del Consell relativa a l'aprovació de l'avaluació del Pla de recuperació i resiliència d'Espanya (Council Implementing Decision-CID) i pel Reglament (UE) núm. 2021/241, del Parlament Europeu i del Consell, de 12 de febrer de 2021, i la seua normativa de desplegament, en totes les fases del disseny i l'execució dels projectes i de manera individual per a cada actuació.  
2. En aquest sentit, les sol·licituds hauran d'incloure una declaració responsable d'adequació al principi de «no causar perjudici significatiu» (principi de «do no significant harm-DNSH») en el sentit establit en l'apartat 6 de l'article 2 del Reglament (UE) 2021/241 del Parlament Europeu i del Consell, de 12 de febrer de 2021, d'acord amb el formulari degudament omplit que Labora posarà a la disposició de les entitats.  
  
3. Les declaracions responsables del principi de «no causar perjudici significatiu» (principi de «do no significant harm-DNSH») que es formulen han d'atendre obligatòriament la Comunicació de la Comissió Europea, Guia tècnica sobre l'aplicació del principi de «no causar un perjudici significatiu», en virtut del reglament relatiu al Mecanisme de recuperació i resiliència» (2021/C 58/01).  
4. En tot cas les entitats beneficiàries hauran de preveure mecanismes de verificació del compliment del principi de «no causar perjudici significatiu» (principi de «do no significant harm-DNSH») i mesures correctores per a assegurar-ne la implementació, i hauran de deixar-ne constància en la memòria justificativa de la subvenció.  
  
Trenta-quatré. Repercussió pressupostària  
La present resolució no comporta un increment de la despesa pública per a la seua posada en marxa i el funcionament, més enllà dels crèdits consignats a aquest efecte en els pressupostos anuals de la Generalitat, dins del corresponent programa i línia pressupostària.  
La concessió de subvencions queda condicionada a les disponibilitats pressupostàries de l'exercici econòmic.  
  
Trenta-cinqué. Aplicació de la normativa sobre la covid-19.  
El procediment que preveu i regula aquesta resolució, tant en l'aplicació com en la gestió (instrucció, execució, justificació, terminis i altres elements constitutius) se subjectarà al que disposen les normes autonòmiques i estatals aplicables, que s'aproven i es publiquen amb motiu de la crisi sanitària provocada per la covid-19.  
  
  
Trenta-sisé. Normativa d'aplicació de la subvenció.  
Serà aplicable el que disposa l'Ordre TES/1121/2021, d'11 d'octubre, per la qual s'estableixen les bases reguladores per a la concessió de subvencions públiques, destinades al finançament del Programa de suport en els àmbits rural i urbà en el marc del Pla de recuperació, transformació i resiliència.  
Aquestes subvencions es regiran també, a més de pel que es preveu en aquesta resolució, pel que es disposa en la Llei 1/2015, de 6 de febrer, d'hisenda pública, del sector públic instrumental i de subvencions de la Comunitat Valenciana; en la Llei 38/2003, de 17 de novembre, general de subvencions; en la Llei 47/2003, de 26 de novembre; en la Llei 39/2015, d'1 d'octubre; en el Reial Decret llei 36/2020, de 30 de desembre; i en el Decret llei 6/2021, d'1 d'abril, del Consell.  
A més, serà aplicable el que s'estableix en l'Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència. Caldrà ajustar-se igualment al que es disposa en el Reglament (UE) 2021/241 del Parlament Europeu i del Consell de 12 de febrer de 2021; i en el Reglament (UE, Euratom) 2018/1046 del Parlament Europeu i del Consell de 18 de juliol de 2018 («Reglament financer»).  
Aquestes ajudes tenen la consideració de subvencions públiques i, en conseqüència, es regeixen també per l'LGS i pel Reial decret 887/2006, de 21 de juliol, pel qual s'aprova el Reglament de l'LGS. Igualment, també resulten aplicables a les presents subvencions la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, l'LPACAP i la resta de l'ordenament jurídic que resulte procedent.  
També s'aplicarà tota la normativa nacional o de la UE relativa a la Pla de recuperació, transformació i resiliència i el Mecanisme de recuperació i resiliència, provinent de l'instrument de financer europeu de recuperació NextGenerationEU.  
  
Trenta-seté. Facultats d'execució i desplegament  
La Direcció General de Labora, o l'òrgan que tinga delegades les competències, podrà dictar les instruccions i adoptar les mesures que considere oportunes per a desplegar, aplicar i executar aquesta resolució.  
  
Trenta-huité. Efectes de la present resolució  
Aquesta resolució tindrà efectes des de l'endemà de ser publicada en el Diari Oficial de la Generalitat Valenciana.  
La present resolució esgota la via administrativa i s'hi podrà interposar un recurs contenciós administratiu davant de la jurisdicció contenciosa administrativa, en el termini de dos mesos a comptar des de l'endemà de la publicació de la resolució en el DOGV, d'acord amb el que s'estableix en els articles 8.3 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant de l'òrgan que haja dictat la resolució en el termini d'un mes, computat en els termes establits anteriorment, d'acord amb els articles 123 i 124 de la Llei 39/2015, de procediment administratiu comú de les administracions públiques. Tot això sense perjudici que els interessats puguen exercitar-ne, si és el cas, qualsevol altre que consideren procedent.  
  
València, 22 de desembre de 2021.- El conseller d'Economia Sostenible, Sectors Productius, Comerç i Treball: Rafael Climent González.  
  
  
  
ANNEX I  
Distribució econòmica i d'itineraris per províncies  
  
Província Consignació econòmica  
ALACANT 1.930.844 -  
CASTELLÓ 565.972 -  
VALÈNCIA 2.534.044 -  
TOTAL 5.030.860 -  
  
  
  
  
ANNEX II  
Elements identificatius de l'origen de la subvenció  
ANNEX III  
Taula de codis d'accions d'orientació i de fases  
  
INDIVIDUALS GRUPALS  
Codi Descripció Codi Descripció  
111D01 Entrevista de diagnòstic 116D05 Vies d'accés a l'ocupació (grupal)  
113D01 Disseny IPI 121D01 Aspectes personals. Nivell I (grupal)  
113D02 Identificació d'alternatives professionals 121D02 Aspectes personals. Nivell II (grupal)  
114D04 Seguiment de cerca activa d'ocupació 121D03 Identificació d'alternatives professionals (grupal)  
114D05 Seguiment d'agenda de cerca 122D01 Cerca activa d'ocupació (grupal)  
115D01 Elaboració de currículums 122D03 Eines per a la cerca d'ocupació   
(grupal)  
116D01 Vies d'accés a l'ocupació 123D01 Taller d'entrevista (grupal)  
116D02 Elaboració de cartes de presentació 123D04 Procés de selecció (grupal)  
116D03 Elaboració d'agenda de cerca 124D03 Cerca d'ocupació per internet Nivell I (grupal)  
121D04 Aspectes personals 125D02 Cerca d'ocupació per internet. Nivell II (grupal)  
123D02 L'entrevista de selecció 130D13 Informació sobre mesures de foment de la contractació (grupal)  
123D03 Informació sobre processos de selecció 130D14 Informació GVAJobs (grupal)  
124D01 Cerca d'ocupació per internet. Nivell I 130D15 Informació de mercat de treball (grupal)  
125D01 Cerca d'ocupació per internet. Nivell II 136D02 Sessió d'informació sobre formació (grupal)  
130D03 Informació sobre mercat de treball   
130D06 Informació sobre mesures de foment de la contractació   
130D07 Informació GVAJOBS   
136D01 Sessió d'informació sobre formació   
140D01 Atenció personalitzada